Zalina Azman dipercayai masih berada dalam negara – Polis

SHAH ALAM: Bekas pembaca berita sebuah stesen televisyen, Zalina Shaharah Azman atau lebih dikenali sebagai Zalina Azman yang dilaporkan hilang sejak November tahun lepas dipercayai masih berada dalam negara.

Ketua Polis Daerah Shah Alam ACP Mohd Iqbal Ibrahim berkata ia susulan setelah pihaknya mendapatkan pengesahan daripada Jabatan Imigresen.

Mohd Iqbal berkata setakat ini pihaknya turut mengesahkan bahawa tidak ada sebarang  laporan polis dibuat oleh orang awam selepas hebahan berhubung kehilangan Zalina Shaharah, 58, dilakukan polis.

Pagi tadi sebuah portal hiburan tempatan melaporkan terdapat individu yang mendakwa melihat seorang wanita seperti Zalina Shaharah pada Ahad lepas menerusi Twitter miliknya.

Wanita yang didakwa mirip Zalina Shaharah itu muncul di kafe miliknya di Seksyen 9, dekat sini kira-kira 1 tengah hari dalam keadaan seperti cemas dan menggigil ketakutan.

Isnin lepas, Mohd Iqbal dalam satu kenyataan berkata pihaknya menerima laporan daripada anak lelaki Zalina Shaharah, Mikhael Norman, 33, berkenaan kehilangan ibunya pada 29 November tahun lepas.

Zalina Shaharah dilaporkan hilang ketika Mikhael cuba menghubunginya sejak 24 November 2021 bagi memaklumkan datuk pengadu telah dimasukkan ke hospital, namun wanita itu tidak dapat dihubungi. – BERNAMA


PM bermesyuarat dengan jabatan, agensi kerajaan fokus isu kos sara hidup hari ini

KUALA LUMPUR: Perdana Menteri Datuk Seri Anwar Ibrahim akan mengadakan mesyuarat bersama jabatan dan agensi kerajaan di Putrajaya esok dengan memfokus kepada isu kos sara hidup yang menekan rakyat.

Beliau memaklumkan perkara itu menerusi hantaran di laman Facebook dan Twitter pada Sabtu.

“Malam ini meraikan jemaah kariah dan rakan-rakan di Sungai Long. Kami bersama mendirikan solat hajat dan membaca surah Yasin mendoakan semuanya selamat buat negara tercinta.

“Esok pagi jam 11 akan bermesyuarat bersama jabatan dan agensi kerajaan di Putrajaya yang akan memberi fokus soal kos sara hidup yang menekan rakyat,” katanya.

Anwar dijadual menghadiri Mesyuarat Khas Majlis Tindakan Sara Hidup Negara Tahun 2022 di Bangunan Perdana Putra, Putrajaya pada Ahad. – BERNAMA


Kenderaan cermin gelap: 108,428 notis kesalahan dikeluarkan sejak 2019

PUTRAJAYA: Jabatan Pengangkutan Jalan (JPJ) telah mengeluarkan sebanyak 108,428 notis kesalahan melibatkan cermin gelap kenderaan sejak tahun 2019.

JPJ dalam kenyataannya berkata, daripada jumlah tersebut sebanyak 17,218 telah dikenakan saman JPJ(P)22 atas kesalahan berkenaan.

Katanya, pada Mei 2019 JPJ telah memperkenalkan peraturan baharu mengenai pemakaian cermin gelap kepada kenderaan persendirian.

“Peraturan baharu tersebut telah diwartakan di bawah Kaedah-kaedah Kenderaan Motor (Larangan Mengenai Jenis-Jenis Kaca Tertentu) 1991 (Pindaan 2019).

“Peraturan-peraturan tersebut telah menetapkan bahawa kadar ketelusan cahaya (VLT) bagi cermin kenderaan yang dibenarkan.

“Iaitu Subkaedah (1) cermin hadapan 70 peratus, Subkaedah (3) cermin tepi sisi kiri kanan pemandu 50 peratus serta Kaedah 12 (1) (b) cermin sisi bahagian belakang dan cermin belakang kosong peratus,” katanya dalam kenyataan, di sini hari ini.

Tegasnya, pemandu atau pemunya berdaftar kenderaan yang melanggar peraturan ini adalah melakukan kesalahan dan apabila disabitkan boleh didenda tidak melebihi RM2,000 atau dipenjara selama tempoh tidak melebihi enam bulan bagi kesalahan pertama.

“Bagi sabitan berikutnya pula, denda tidak melebihi RM4,000 atau penjara tidak lebih 12 bulan, atau kedua-duanya akan dikenakan,” ujarnya.

JPJ tidak akan berkompromi dan akan mengambil tindakan tegas kepada pemandu atau pemilik kenderaan yang gagal mematuhi peraturan penggunaan cermin gelap ditetapkan.

JPJ juga ingin menasihati orang awam supaya sentiasa mematuhi peraturan-peraturan sedia ada yang telah ditetapkan.

“Walau bagaimanapun, selaras dengan peraturan penggunaan cermin gelap kepada kenderaan persendirian, mana-mana individu atas faktor keselamatan atau kesihatan boleh memohon kelulusan untuk menggunakan cermin gelap dengan memohon melalui pos atau portal JPJ www.jpj.gov.my.

“Sehingga kelulusan diperolehi, mana-mana individu hendaklah mematuhi peraturan yang sedang berkuat kuasa,” katanya. – Kosmo!

Author

Media Variasi

View all posts

View all posts


Sulaiman mohon rakyat sokong kepimpinan baharu Kerajaan Melaka

MELAKA: Bekas Ketua Menteri Melaka, Sulaiman Md Ali menyeru rakyat di negeri itu agar terus memberikan sokongan, dukungan dan kerjasama terbaik kepada barisan kepimpinan kerajaan negeri yang baharu sama seperti yang diberikan kepadanya sebelum ini.

Ahli Dewan Undangan Negeri (ADUN) Lendu itu turut menyusun sepuluh jari memohon kemaafan dan keampunan daripada rakyat Melaka atas segala kelemahan, kesilapan, kesalahan dan kekhilafan sepanjang beliau menerajui kepimpinan kerajaan negeri itu.

“Hari ini, sempena ‘sayyidul ayyam’ (hari Jumaat), adalah hari terakhir saya memegang amanah mengetuai dan memimpin pentadbiran kerajaan negeri Melaka sebagai Ketua Menteri Melaka ke-12 bermula dari 9 Mac 2020 yang lepas.

“Di kesempatan ini, saya ingin menzahirkan penghargaan dan setinggi-tinggi ucapan terima kasih kepada rakyat Melaka yang dikasihi, atas segala sokongan, dukungan, pandangan, cadangan mahupun kritikan yang diberikan sepanjang saya melaksanakan amanah tersebut.

“Akhirul kalam, saya dan keluarga mendoakan agar seluruh rakyat dan negeri Melaka yang dicintai terus diberikan keselamatan, keamanan dan kemajuan sebagai sebuah negeri ‘baldatun toyyibatun wa rabbun ghafur,” katanya menerusi satu hantaran di laman Facebook rasmi beliau hari ini.

Presiden UMNO, Datuk Seri Dr Ahmad Zahid Hamidi semalam dilaporkan berkata, ADUN Tanjung Bidara yang juga Pengerusi Badan Perhubungan UMNO Melaka, Datuk Seri Ab Rauf Yusoh, dicadangkan oleh parti itu sebagai Ketua Menteri Melaka yang baharu.

Sementara itu, Setiausaha Kerajaan Negeri Melaka Datuk Zaidi Johari dipetik sebagai berkata, Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia, akan dilangsungkan  di Pejabat Yang Dipertua Negeri Melaka Tun Mohd Ali Rustam pada pukul 3 petang ini. – BERNAMA


Senarai bakal calon PRU15 Perikatan Nasional

PERLIS

P001 Padang Besar – Rusydan Rusmi

P002 Kangar – Zakri Hassan

N.01 Titi Tinggi – Izizam Ibrahim

N.02 Beseri – Haziq Asyraf Dun

N.03 Chuping – Saad Seman

N.04 Mata Ayer – Wan Badariyah Wan Saad

N.05 Santan – Azmir Bin Azizan

N.06 Bintong – Fakhrul Anwar Ismail

N.07 Sena – Datin Marzita Mansor

N.08 Indera Kayangan – P.Pramoot

N.09 Kuala Perlis – Abu Bakar Hamzah

N.11 Pauh – Megat Hashirat Hassan

N.12 Tambun Tulang – Wan Zikri Afthar Ishak

N.13 Guar Sanji – Redzuan Hashim

N.14 Simpang Empat – Razali Saad

N.15 Sanglang – Mohd Shukri  Ramli

KEDAH

P004 Langkawi – Datuk Suhaimi Abdullah

P005 Jerlun – Dr Abd Ghani Ahmad

P006 Kubang Pasu – Datuk Ku Abd Rahman Ku Ismail

P007 Padang Terap – Nurul Amin Hamid

P008 Pokok Sena – Datuk Ahmad Saad@Yahaya

P009 Alor Setar – Afnan Hamimi Taib Azamuddin

P010 Kuala Kedah – Dr Ahmad Fakhruddin Fakhrurazi

P011 Pendang – Datuk Awang Hashim

P012 Jerai – Sabri Azit

P013 Sik – Ahmad Tarmizi Sulaiman

P014 Merbok – Mohd Nazri Abu Hassan

P015 Sungai Petani – Dr Robert Ling Kui Ee

P016 Baling – Hassan Saad

P017 Padang Serai – Azman Nasrudin

P018 Kulim-Bandar Baharu – Roslan Hashim

PULAU PINANG

P041 Kepala Batas – Dr Siti Mastura Mohamad

P042 Tasek Gelugor – Datuk Wan Saifulrudin Wan Jan

P043 Bagan – Alan Oh

P044 Permatang Pauh – Muhammad Fawwaz Mat Jan

P045 Bukit Mertajam – Steven Koh

P046 Batu Kawan – Wong Chia Zhen

P047 Nibong Tebal – Datuk Mansor Othman

P048 Bukit Bendera – Hng Chee Wey

P049 Tanjong – H’ng Khoon Leng

P050 Jelutong – Datuk J.Baljit Singh

P051 Bukit Gelugor – P. Thinaganarabhan

P052 Bayan Baru – Oh Tong Keong

P053 Balik Pulau – Muhammad Harris Idaham Abdul Rashid

P054 Gerik – Fathul Huzir Ayob

P055 Lenggong – Muhammad Rifaat Razman

P056 Larut – Datuk Seri Hamzah Zainudin

P057 Parit Buntar – Mohd Misbahul Munir Masduki

P058 Bagan Serai – Datuk Idris Ahmad

P059 Bukit Gantang – Datuk Syed Abu Hussin Hafiz Syed Abdul Fasal

P060 Taiping – Datuk See Tean Seng

P061 Padang Rengas – Kapten Azahari Hasan

P062 Sungai Siput – Datuk Seri G. Irudianathan

P063 Tambun – Datuk Seri Ahmad Faizal Azumu

P064 Ipoh Timor – Nor Afzainizam Salleh

P065 Ipoh Barat – Chek Kwong Weng

P066 Batu Gajah – Woo Cheong Yuen

P067 Kuala Kangsar – Datuk Iskandar Dzulkarnain Abdul Khalid

P068 Beruas – Ong Kean Sing

P069 Parit – Muhammad Ismi Mat Taib

P070 Kampar – Wong Oi Foon

P071 Gopeng – Muhammad Farhan Abdul Rahim

P072 Tapah – Datuk Muhammad Yadzan Mohammad

P073 Pasir Salak – Jamaluddin Yahya

P074 Lumut – Nordin Ahmad Ismail

P075 Bagan Datuk – Dr Muhammad Faiz Na’aman

P076 Teluk Intan – Datuk Zainol Fadzi Paharudin

P077 Tanjong Malim – Datuk Nolee Ashilin Mohammed Radzi

N.01 Pengkalan Hulu – Mohamad Amin Roslan

N.02 Temengor – Mohd Noor  Abdul Rahman

N.03 Kenering – Husairi  Ariffin

N.04 Kota Tampan – Mohd Jamil  Haji Yahya

N.05 Selama – Mohd Akmal  Kamarudin

N.06 Kubu Gajah – Khalil Yahaya

N.07 Batu Kurau – Datuk Mohd Najmuddin Elias Al-Hafiz

N.08 Titi Serong – Hakimi Hamzi Hayat

N.09 Kuala Kurau – Datuk Abdul Yunus Jamahri

N.10 Alor Pongsu – Ismail Ali

N.11 Gunong Semanggol – Razman Zakaria

N.12 Selinsing – Noor Azman Ghazali

N.13 Kuala Sepetang – Ahmad Man

N.14 Changkat Jering – Rahim Ismail

N.15 Trong – Faisal Abdul Rahman

N.16 Kamunting – Mohd Fakhruddin  Abdul Aziz

N.17 Pokok Assam – Shariful Juhari Abu Kassim

N.18 Aulong – Koay Boon Hui

N.19 Chenderoh – Syed Lukman Hakim Syed Mohd Zin

N.20 Lubok Merbau – Azizi Mohamed Ridzuan

N.21 Lintang – Ahmad Daslie Osman

N.22 Jalong – Datuk A.Naran Singh

N.23 Manjoi – Hafez Sabri

N.24 Hulu Kinta – Puteri Holijah Muhamad Rali

N.25 Canning – Pang Boon Yang

N.26 Tebing Tinggi – Mohammad Iskandar Abdul Rahman

N.27 Pasir Pinji – Lam Kin Yip

N.28 Bercham – Lim Jin Sheng

N.29 Kepayang – Dr Richard Ng

N.30 Buntong – A. Sivasubramaniam

N.31 Jelapang – M. Kalidass

N.32 Menglembu – Wong Kean Rong

N.33 Tronoh – Sin Koon Yen

N.34 Bukit Chandan – Dr Hashim Bujang

N.35 Manong – Burhanuddin Ahmad

N.37 Pantai Remis – Eee Chin Oon

N.38 Astaka – Yong Il Yan

N.39 Belanja – Wan Meor Safwat Naqiuddin Shamsudin

N.40 Bota – Dr Najihatussaleh Ahmad

N.42 Keranji – Foong Kar Sing

N.43 Tualang Sekah – Pazli Abdullah Sani

N.44 Sungai Rapat – Mohader Ahmad Mohammad Ayob

N.45 Simpang Pulai – K. Selvam

N.46 Teja – Ahmad Ishak

N.47 Chenderiang – Mohd Yunus Mohd Yusop

N.48 Ayer Kuning – Muhammad Noor Farid  Zainal

N.49 Sungai Manik – Datuk Zainol Fadzi Paharudin

N.50 Kampong Gajah – Zafarulazlan Zan

N.51 Pasir Panjang – Rosli Abd Rahman

N.52 Pangkor – Norhaslinda Zakaria

N.53 Rungkup – Mohd Mokheri Jalil

N.54 Hutan Melintang – Khairun Nizam Marsom

N.55 Pasir Bedama – S. Suriyanarayanan

N.56 Changkat Jong – Nadziruddin Mohamed Bandi

N.57 Sungkai – G. Thilak Raj

N.58 Slim – Muhammad Zulfadli  Zainal

N.59 Behrang – Mohd Amran Ibrahim

PAHANG

P078 Cameron Highlands – Dr Abdul Rasid Mohamed Ali

P079 Lipis – Datuk Mohamad Shahrum Osman

P080 Raub – Datuk Mohd Fakrunizam Ibrahim

P081 Jerantut – Khairil Nizam Khirudin

P082 Indera Mahkota – Datuk Seri Saifuddin Abdullah

P083 Kuantan – Wan Razali Wan Nor

P084 Paya Besar – Aireroshairi Roslan

P085 Pekan – Mohd Fadhil Noor Abdul Karim

P086 Maran – Fazil Azmi Nadzri

P087 Kuala Krau – Kamal Ashaari

P088 Temerloh – Salamiah Mohd Nor

P089 Bentong – Datuk Roslan Hassan

P090 Bera – Asmawi Harun

P091 Rompin – Datuk Abdul Khalib Abdullah

N.01 Tanah Rata – Lai Chii Wen

N.02 Jelai – Dr Abdul Rasid Mohamed Ali

N.03 Padang Tengku – Muhamad Khaider Kamil

N.04 Cheka – Datuk Seri Tuan Ibrahim Tuan Man

N.05 Benta – Muhammad Fareed Tarmizi

N.06 Batu Talam – Ahmad Sabri Mat Dui

N.07 Tras – Amirul Mukminin Kuek Abdullah

N.08 Dong – Tengku Shah Amir Tengku Perang

N.09 Tahan – Mohd Zakhwan Ahmad Badarddin

N.10 Damak – Zuridan Md Daud

N.11 Pulau Tawar – Yohanis Ahmad

N.12 Beserah – Andansura Rabu

N.13 Semambu – Zulfadhli Zakariah

N.14 Teruntum – Datuk Yap Kim Heng

N.15 Tanjung Lumpur – Rosli Abdul Jabar

N.16 Inderapura – Mohd Hafizal Mohamed Shah

N.17 Sungai Lembing – Mohamad Ayub Asri

N.18 Lepar – Mohd Yazid  Mohd Yunus

N.19 Panching – Mohd Tarmizi  Yahya

N.20 Pulau Manis – Mohammad Rafiq Khan Ahmad Khan

N.21 Peramu Jaya – Abu Talib Muhammad

N.22 Bebar – Narzatul Haidarsakim

N.23 Chini – Fahrur Rozi Jalaluddin

N.24 Luit – Mohd Sofian Abd Jalil

N.25 Kuala Sentul – Jasri Jamaludin

N.26 Chenor – Mujibur Rahman Ishak

N.27 Jenderak – Md Anuar Daud

N.28 Kerdau – Mohd Arhan Mohd Saludin

N29 Jengka – Shahril Azman Abdul Halim

N.30 Mentakab – Mohd Yusoff  Abdullah

N.31 Lanchang – Hassan Omar

N.32 Kuala Semantan – Hassanuddin Salim

N.33 Bilut – Datuk B. Sri Chandra

N.34 Ketari – Tan Wei Leong

N.35 Sabai – Nurul Qomar Abdol Talib @ Ramali

N.36 Pelangai – Kasim  Samat

N.37 Guai – Nor Hashimahi Mat Noh

N.38 Triang – Muhammad Izzuddin Zulkifli

N.39 Kemayan – Shapuan Hussin

N.40 Bukit Ibam – Nazri Ahmad

N.41 Muadzam Shah – Zulkurnain Mohamad Ridzuan

N.42 Tioman – Md Yunus Ramli

SELANGOR

P092 Sabak Bernam – Datuk Mohd Fasiah Mohd Fakeh

P093 Sungai Besar – Datuk Muslimin Yahaya

P094 Hulu Selangor – Mohd Hasnizan Harun

P095 Tanjong Karang – Datuk Zulkafperi Hanapi

P096 Kuala Selangor – Mohd Noor Mohd Sahar

P097 Selayang – Datuk Abdul Rashid Asari

P098 Gombak – Datuk Seri Mohamed Azmin Ali

P099 Ampang – Sasha Lyna Abdul Latif

P100 Pandan – Muhammad Farique Zubir Albakri

P101 Hulu Langat – Datuk Dr Mohd Radzi Abd Latif

P102 Bangi – Muhammad Nazrul Hakim Md Nazir

P103 Puchong – Chew Jyh Gang

P104 Subang – Ang Hiang Ni

P105 Petaling Jaya – Theng Book

P106 Damansara – Lim Si Ching

P107 Sungai Buloh – Mohd Ghazali Md Hamin

P108 Shah Alam – Dr Afif Bahardin

P109 Kapar – Dr Halimah Ali

P110 Klang – P. Jaya Chandran

P111 Kota Raja – Mohamed Diah Baharun

P112 Kuala Langat – Datuk Dr Ahmad Yunus Bin Hairi

P113 Sepang – Datuk Seri Rina Mohd Harun

WP KUALA LUMPUR

P114 Kepong – Phaang Jing Fatt

P115 Batu – Azhar Yahya

P116 Wangsa Maju – Nuridah Mohd Salleh

P117 Segambut – V. Prabagaran

P118 Setiawangsa – Nurul Fadzilah Kamaluddin

P119 Titiwangsa – Dr Rosni Adam

P120 Bukit Bintang – Chen Win Keong

P121 Lembah Pantai – Fauzi Abu Bakar

P122 Seputeh – Alan Wong Yee Yeng

P123 Cheras – Chin Yoke Kheng

P124 Bandar Tun Razak – Datuk Kamarudin Jaffar

WP PUTRAJAYA

P125 Putrajaya – Datuk Dr Mohd Radzi Md Jidin

NEGERI SEMBILAN

P126 Jelebu – Zaharuddin Baba Samion

P127 Jempol – Muhammad Noraffendy Mohd Salleh

P128 Seremban – Mohd Fadli Che Me

P129 Kuala Pilah – Datuk Eddin Syazlee Shith

P130 Rasah – Datuk Choong Vee Hing

P131 Rembau – Mohd Nazree Mohd Yunus

P132 Port Dickson – Rafiei Mustapha

P133 Tampin – Abdul Halim Abu Bakar

MELAKA

P134 Masjid Tanah – Datuk Mas Ermieyati Samsudin

P135 Alor Gajah – Datuk Seri Mohd Redzuan Md Yusof

P136 Tangga Batu – Bakri Jamaluddin

P137 Hang Tuah Jaya – Mohd Azrudin Md Idris

P138 Kota Melaka – Suhaime Borhan

P139 Jasin – Zulkifli Ismail

JOHOR

P140 Segamat – P. Poobalan

P141 Sekijang – Uzzair Ismail

P142 Labis – Alvin Chang Teck Kiam

P143 Pagoh – Tan Sri Muhyiddin Yasin

P144 Ledang – Zaidi Abd Majid

P145 Bakri – R. Chelvarajan

P146 Muar – Abdullah Husin

P147 Parit Sulong – Dr Abdul Karim Deraman

P148 Ayer Hitam – Muhammad Syafiq A. Aziz

P149 Sri Gading – Zanariyah Abdul Hamid

P150 Batu Pahat – Datuk Mohd Rashid Hasnon

P151 Simpang Renggam – Mohd Fazrul Kamat

P152 Kluang – Dzulkarnain Alias

P153 Sembrong – Aziz Ismail

P154 Mersing – Muhammad Islahuddin Abas

P155 Tenggara – Mohd Nazari Mokhtar

P156 Kota Tinggi – Mohamad Ridhwan Rasman

P157 Pengerang – Fairulnizar Rahmat

P158 Tebrau – Mohamad Isa Mohamad Basir

P159 Pasir Gudang – Mohamad Farid Abdul Razak

P160 Johor Bahru – Mohd Mohtaj Yacob

P161 Pulai – J. Deepak Jaikishan

P162 Iskandar Puteri – Tan Nam Cha

P163 Kulai – Datuk Tan Chin Hock

P164 Pontian – Datuk Isa Ab Hamid

P165 Tanjung Piai – Najwah Halimah Ab Alim

SARAWAK

P203 Lubok Antu – Jugah Anak Muyang

P205 Saratok – Datuk Ali Anak Biju

P217 Bintulu – Duke Anak Janteng

– BERNAMA


Nikmati teh mewah Chagee Osmanthus Long Jing

CYBERJAYA: Sejak daripada zaman dinasti sehingga kini, teh menjadi satu minuman yang dihidangkan dan dinikmati oleh segenap lapisan masyarakat.

Malah, hidangan itu berupaya mencecah ribuan ringgit kerana teh memiliki pelbagai profil rasa yang menjadi penentu kepada harganya.

Penggemar tegar teh kebiasaannya menjadikan minuman itu sebagai hidangan harian menerusi pelbagai perisa dan manfaat kesihatan.

Namun, keenakan teh akan lebih dinikmati menerusi perisa baharu bersama insan tersayang.

Justeru, jenama teh premium, Chagee Malaysia memperkenalkan siri terbaharu Chagee Osmanthus Long Jing.

Menariknya, siri baharu ini menampilkan cawan yang direka khas dengan cetakan hiasan daun teh Long Jing dan bunga osmanthus kuning yang terlihat mewah.

Menurut kajian, teh Long Jing atau lebih dikenali sebagai teh ‘Telaga Naga’ tersenarai sebagai antara teh hijau paling mahal dan berkualiti tinggi di dunia.

Berasal dari XiHu di Hangzhou, China, teh hijau itu diproses dengan teliti menggunakan daun teh berbentuk rata seperti pedang dengan rona hijau pucat.

Timbalan Pengurus Besar Chagee Malaysia, Ng Jia Jun berkata, siri Osmanthus Long Jing itu adalah tambahan variasi teh yang menyegarkan keluaran Chagee, dan bakal ditawarkan di 70 cawangan di seluruh Malaysia.

“Daun tehnya diadun dengan teliti dan padat dengan rasa dan aroma teh hijau. Siri teh Long Jing ini adalah luar biasa terutama buat pencinta teh,” katanya.

Bukan sekadar rupa, siri Osmanthus Long Jing menampilkan tiga variasi teh yang terlihat mewah termasuk Teh Susu Osmanthus Long Jing, yang menawarkan campuran sempurna teh Long Jing dan susu segar dari New Zealand.

Bagi penggemar teh hijau sejati, Teh Tulen Osmanthus Long Jing diperkaya dengan teh hijau tulen.

Penggemar teh juga boleh menikmati Osmanthus Long Jing Macchiato klasik yang menampilkan lapisan buih keju diatasnya.

Bermula 17 Oktober hingga 31 Oktober ini, orang ramai boleh mendapatkan diskaun sebanyak 20 peratus bagi pembelian cawan kedua Siri Osmanthus Long Jing.

Bukan itu sahaja, pelanggan turut berpeluang menerima Kad Minyak Wangi Osmanthus Long Jing edisi terhad secara percuma, dengan setiap tempahan yang dibuat melalui Program Mini Chagee.

Untuk maklumat lanjut mengenai Chagee Malaysia, layari www.chagee.com.my.

Author

Fazleen Safina Abd Jamil

View all posts

View all posts


UMNO tidak berpecah, tegas Zahid

PUTRAJAYA : Presiden UMNO, Datuk Dr Ahmad Zahid Hamidi menjelaskan tidak wujud perpecahan dalam parti keramat UMNO yang diterajuinya ketika ini.

Timbalan Perdana Menteri itu menegaskan UMNO tidak berpecah tetapi sengaja diberi gambaran salah oleh orang yang di luar kepimpinan.

Beliau berkata demikian ketika ditanya MEDIA VARIASI mengenai benarkah dakwaan sesetengah pihak bahawa UMNO sedang berpecah.

“Zaman Tun Dr Mahathir Mohammad ambil alih UMNO tahun 1987 wujud kem UMNO A, UMNO B, C, D lagi banyak berpecah, sekarang ada UMNO A UMNO B ke?

“Gambaran salah diberikan oleh orang yang di luar kepimpinan parti, sepatutnya bergaduh laki bini dalam bilik tidur sahaja, ini duduk gaduh depan pagar tepi jalan itu buat apa?

“Ini contoh gambaran salah yang dimomokkan kepada ahli dan rakyat di luar sana.

“Sebagai contoh majoriti Majlis Tertinggi (MT) setuju ketika keputusan dibuat, jadi UMNO berpecah masa bila? Kacang hantu memang ada lah,” katanya ketika ditemui di Pejabat Timbalan Perdana Menteri, di sini.

Terdahulu, EXCO Puteri UMNO, Datuk Khaidirah Abu Zahar pernah viralkan satu kenyataan dari seorang wakil Majlis Tertinggi (MT) ketika hadir mesyuarat, apabila perkara itu tular seolah menunjukkan semua yang hadir dalam mesyuarat bersetuju dengan kenyataan wakil berkenaan sedangkan hanya seorang yang kata dan bukan bererti yang lain setuju, perkara itu memberi gambaran salah kepada rakyat.

Untuk rekod, krisis UMNO paling dahsyat berlaku pada tahun 1987, kisahnya bermula apabila Tun Dr Mahathir dan Tun Musa Hitam menyertai UMNO dan kerajaan semasa pemerintahan Tun Abdul Razak.

Mahathir dan Musa sebelum itu dipecat dalam UMNO semasa Tunku Abdul Rahman menjadi Presiden UMNO.

Hal ini kerana mereka berdua lantang mengkritik Tunku ketika itu di mana UMNO mengalami kemerosotan sokongan dalam Pilihan Raya Umum ketika itu.

Tindakan Mahathir dan Musa telah menyebabkan mereka dipecat dan diambil semula menyertai UMNO semasa Tun Razak memimpin.

Bukan sekadar masuk semata-mata namun lebih mengejutkan mereka berjaya menempatkan diri dalam pucuk pimpinan parti. Tengku Razaleigh kekal dalam UMNO dan terus membantu Mahathir membina negara.

Bagaimanapun wujud krisis antara Musa dan Mahathir.

Yang paling diperkatakan ialah Musa tidak dapat bekerjasama dengan Mahathir lagi apabila kerjasama ini sudah tidak mempunyai kepercayaan.

Namun setelah dibentuk satu jawatankuasa pemujuk yang diketuai oleh Almarhum Tan Sri Wan Mokhtar yang ketika itu salah seorang Naib Presiden Umno.

Akhirnya Musa kekal sebagai Timbalan Presiden UMNO tetapi tetap meletakkan jawatan sebagai TPM.

Untuk rekod, krisis pemilihan UMNO tahun 1987 paling dahsyat berlaku yang mewujudkan perpecahan UMNO A dan UMNO B.

Hubungan yang keruh antara Musa dan Mahathir menyebabkan Musa telah berpakat dengan Tengku Razaleigh untuk menentang Mahathir.

Pastinya isu-isu ketidakpuasan hati antara Mahathir dan Musa serta Tengku Razaleigh telah menyebabkan pakatan itu terbentuk.

Pemilihan berkenaan kalah mati antara mereka berdua (Mahathir dan Tengku Razaleigh) termasuk Musa.

Team yang kalah akan gugur dalam medan pertempuran kali ini.

Maka terbentuklah team A apabila Mahathir meminta Tun Ghafar Baba masuk ke dalam perlawanan ini menentang Musa bagi jawatan Timbalan Presiden UMNO. Manakala Tengku Razaleigh dan Musa dalam team B.

Pemilihan 1987 ini sangat tegang dengan keadaan semua calon menggunakan jentera yang mereka ada sama ada parti mahupun jawatan kerajaan untuk memastikan mereka menang.

Pastinya bagi team A, orang muda nafas baharu iaitu Datuk Seri Anwar Ibrahim menjadi jurukempennya memenangkan Mahathir dan Ghafar.

Manakala Datuk Seri Najib Razak yang ketika itu merupakan Ketua Pemuda UMNO Malaysia merangkap Pengerusi Perhubungan UMNO Pahang telah menyebelahi team B bagi pihak Tengku Razaleigh.

Mengejutkan semua pihak apabila saat-saat akhir apabila Najib telah membuat pusingan ‘U’ apabila menyokong team A pimpinan Mahathir.

Mungkin dengan pusingan U ini menyebabkan team A menang dalam pemilihan tersebut. Hal ini kerana, Mahathir mengalahkan Tengku Razaleigh dengan beza 43 undi sahaja.

Manakala Ghafar pula berjaya menyingkirkan Musa dengan beza undi 41 undi sahaja.

Bayangkan Najib yang memegang undi Pemuda UMNO dan undi bahagian-bahagian dalam negeri Pahang menyokong team B seperti asal dahulu, pastinya pemilihan kali ini telah dimenangi oleh team B.

Antara perkara yang mengejutkan apabila kesemua calon team A menang kecuali Tun Abdullah Ahmad Badawi dari team B, berjaya menempatkan diri sebagai salah seorang Naib Presiden Umno.

Namun kemenangan beliau tidak diiktiraf oleh Mahathir apabila beliau tidak dilantik sebagai menteri Kabinet selama satu penggal pemilihan UMNO, manakala Ghafar diangkat sebagai Timbalan Perdana Menteri Malaysia selepas Musa.

Pasca pemilihan tersebut, rupanya wujud sekumpulan ahli UMNO yang terdiri dari 11 hingga 12 orang telah membawa kes perwakilan tidak sah terlibat dalam pemilihan kali ini.

Ringkasnya pada 12 Februari 1988, UMNO sudah tidak wujud lagi. Manakala Mahathir merupakan Perdana Menteri yang tidak berparti ketika itu.

Akibatnya Tengku Razaleigh menubuhkan Parti Melayu Semangat 46 manakala Mahathir menubuhkan UMNO Baru.

Sejarah untuk diambil iktibar, adakah ketika ini tindakan ‘broker’ yang bermimpi rumah terbakar dan gigih mencari ejen jualan rumah, ketika rumah sedang dibaik pulih, sedang memutarkan kembali sejarah kejatuhan UMNO tahun 1987?

Jika benar, maka benarlah apa yang Zahid sedang lakukan sekarang, sebenarnya sedaya upaya sedang menyelamatkan rumah daripada dibakar, dijual atau dilelong orang yang memiliki kepentingan tertentu malah tidak ada hak ke atas tanah itu.

Author

Tun Puteh Wanti

View all posts

View all posts


Keahlian GRS: Armizan nafi permainkan Muhyiddin, Bersatu

PUCHONG: Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas), Datuk Armizan Mohd Ali menafikan beliau mempermainkan Bersatu dan Presiden parti itu, Tan Sri Muhyiddin Yassin dalam isu membabitkan keahliannya dalam Gabungan Rakyat Sabah (GRS).

Beliau berkata, tindakan beliau menjadi ahli GRS adalah disebabkan sentimen dan aspirasi rakyat Sabah yang mahukan parti tempatan untuk memimpin negeri berkenaan.

“Pada masa sekarang sentimen rakyat di Sabah menginginkan supaya kita bergerak berteraskan kepada parti tempatan, itu agenda kita inginkan, sebab kita lihat landskap politik Malaysia pada hari ini, kita dapat memperjuangkan agenda Sabah dengan lebih efektif melalui gagasan tempatan,” katanya.

Beliau berkata demikian pada sidang media selepas mengadakan perjumpaan dengan pertubuhan bukan kerajaan (NGO) Rakan Agensi Pengurusan Bencana Negara (NADMA)  dan melawat Pusat Kawalan Bencana Negara (NDCC) di sini hari ini.

Sabtu lepas, Datuk Seri Hajiji Noor yang juga Pengerusi GRS berkata pemimpin Bersatu Sabah sebulat suara memutuskan untuk meninggalkan parti itu namun kekal di bawah gabungan GRS.

Armizan yang terlibat dalam mendraf perlembagaan GRS sebelum ini berkata, perlembagaan gabungan itu mempunyai peruntukan berkaitan keahlian terus kepada individu dan kesatuan antara parti.

Sehubungan itu beliau mengulangi kenyataan bahawa dirinya adalah ahli langsung  GRS dan bertanding serta menang atas tiket gabungan itu pada Pilihan Raya Umum ke-15 (PRU15) yang lepas.

Armizan yang juga Ahli Parlimen Papar berkata, beliau telah memohon keahlian dalam GRS lebih awal, iaitu sebelum PRU15 dan ia diluluskan Setiausaha Agung GRS, Datuk Masidi Manjun pada Oktober lepas.

Ditanya mengapa beliau menyertai GRS sedangkan pada ketika itu beliau adalah ahli Bersatu, Armizan mendakwa Perlembagaan Persekutuan atau Akta Pertubuhan 1966 tidak pernah menghalang untuk seseorang menjadi ahli kepada beberapa parti politik.

“Kita kena faham hubungan unik kerjasama GRS dan Bersatu, di Sabah penubuhan GRS sendiri mendapat restu daripada Bersatu, keanggotaan Bersatu Sabah dalam GRS sebagai gabungan juga mendapat restu daripada Bersatu pada ketika itu.

“Sebagai orang yang terlibat dalam penubuhan GRS sudah tentu saya ingin menjadi orang pertama menyertai sebagai ahli jadi saya fikir itulah jawapannya,” katanya.

Sehingga kini, Armizan berkata beliau masih belum mendapat sebarang surat atau notis daripada Bersatu berhubung status keahliannya dalam parti itu. – BERNAMA


Pelajar tingkatan satu dakwa dipukul, dipijak senior hingga pengsan

KUALA NERUS: Jabatan Pendidikan Negeri Terengganu (JPNT) mengesahkan telah menerima laporan berhubung kejadian seorang pelajar dipukul melibatkan sebuah sekolah menengah di daerah ini pada Khamis.

Pengarah JPNT, Abdul Muie Ngah berkata, insiden yang berlaku tidak lama selepas waktu persekolahan berakhir itu dipercayai membabitkan pelajar tingkatan satu dan dua.

“Guru sekolah berkenaan telah mengambil langkah segera sebaik mengetahui kejadian itu serta membawa pelajar terlibat ke sebuah klinik bagi menerima rawatan.

“Pengetua sekolah tersebut juga telah berjumpa dengan keluarga pelajar berkenaan untuk mencari jalan penyelesaian,” katanya di sini hari ini.

Terdahulu, tular di media sosial video memaparkan seorang pelajar tingkatan satu didakwa menjadi mangsa buli dan dipukul tiga pelajar tingkatan dua di sebuah sekolah menengah di daerah ini.

Video sama turut mendakwa mangsa telah ditumbuk sehingga sesak nafas dan dipijak sehingga pengsan tanpa dibantu pelajar lain yang berada di situ.

“JPNT akan memberi kerjasama penuh sekiranya keluarga pelajar terlibat mahu membuat laporan polis,” katanya. – Kosmo!

Author

Media Variasi

View all posts

View all posts


MetMalaysia jangka hujan, ribut petir landa hampir seluruh negara sehingga Jumaat ini

CYBERJAYA: Hujan dan ribut petir diramal akan berlaku di kebanyakan negeri sama ada di Semenanjung mahupun Sabah dan Sarawak mulai hari ini sehingga Jumaat.

Perkara itu dirujuk menerusi jadual ramalan cuaca Jabatan Meteorologi Malaysia (MetMalaysia) yang dikongsi Agensi Pengurusan Bencana Negara (NADMA), hari ini.

Dalam jadual berkenaan, beberapa negeri seperti Melaka, Negeri Sembilan, Johor, Sabah dan Sarawak diramal akan mengalami ribut petir serta hujan pagi ini.

Pada sebelah petang pula, cuaca sama diramal berlaku di beberapa lokasi di Kuala Lumpur, Negeri Sembilan, Pulau Pinang, Kelantan, Terengganu, Selangor, Putrajaya, Johor, Perlis, Kedah, Perak, Pahang, Sarawak dan Sabah.

Bagi waktu malam pula, ribut petir dijangka berlaku di beberapa tempat di Labuan manakala kebanyakan negeri diramal hujan membabitkan beberapa kawasan di Perlis, Kedah, Pulau Pinang, Kelantan, Terengganu, Pahang, Perak, Selangor, Negeri Sembilan, Melaka, Johor, Putrajaya, Sarawak serta Sabah.

Pada keesokan hari, cuaca pada sebelah pagi di beberapa negeri diramal hujan merangkumi beberapa kawasan di Perak, Selangor, Negeri Sembilan, Melaka dan Johor termasuk Sarawak dan Sabah.

Bagaimanapun, cuaca sebelah petang diramal akan dilanda ribut petir membabitkan beberapa kawasan Perlis, Kedah, Perak, Pulau Pinang, Kelantan, Terengganu, Pahang, Selangor, Kuala Lumpur, Putrajaya, Negeri Sembilan, Melaka, Johor, Sarawak dan Sabah.

Cuaca pada waktu malam, MetMalaysia meramalkan ribut petir akan berlarutan di beberapa negeri iaitu Kelantan, Terengganu, Pahang dan Labuan. Kebanyakan negeri lain akan hujan tetapi hanya di beberapa tempat.

Pada Jumaat ini, ramalan menjangkakan sebelah pagi akan hujan di sebahagian besar negeri seluruh negara melibatkan beberapa lokasi di Perlis, Kedah, Perak, Selangor, Kuala Lumpur, Putrajaya, Negeri, Sembilan dan Sabah.

Petang pula, ribut petir akan kembali melanda beberapa tempat di Perlis, Kedah, Perak, Kelantan, Terengganu, Pahang, Selangor, Kuala Lumpur, Negeri Sembilan, Johor, Sarawak dan Sabah.

Ribut petir dan hujan dijangka akan berlarutan sehingga malam membabitkan kebanyakan negeri.

Author

Diyana Rahip

View all posts

View all posts


‘Sayu lihat kerusi kosong Salahuddin’ – KSN

PUTRAJAYA: Ketua Setiausaha Negara, Tan Sri Mohd Zuki Ali berkongsi kesedihan beliau ketika menghadiri mesyuarat Jemaah Menteri di Perdana Putra, di sini, hari ini tanpa kehadiran Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub.

Dalam hantaran di laman Facebooknya, Mohd Zuki berkata, mesyuarat yang berlangsung pada Rabu begitu berlainan daripada biasa dengan menyertakan gambar tempat duduk Salahuddin yang kosong.

“Suasana sayu amat dirasai tatkala melihat kekosongan kerusi yang ditinggalkan oleh Allahyarham YB Datuk Seri Salahuddin Ayub, seorang sahabat dalam Jemaah Menteri,” katanya yang juga Setiausaha Jemaah Menteri.

Mohd Zuki berkata, meskipun beliau telah tiada, semangat dan komitmen Salahuddin dalam menggalas tugas sebagai anggota Kabinet khususnya dalam menangani isu kos sara hidup rakyat akan diteruskan dan diperjuangkan sehingga agenda kerajaan tercapai.

Mohd Zuki dalam catatan Facebook beliau sebelum ini berkata, beliau mengenali Salahuddin sebagai seorang anggota Jemaah Menteri yang begitu komited terhadap tugasannya terutamanya berkaitan kos sara hidup rakyat.

“Pemergian Salahuddin merupakan satu kehilangan yang cukup besar buat negara dan ummah,” katanya.

Salahuddin, 61, meninggal dunia di Hospital Sultanah Bahiyah di Alor Setar, Kedah pada pukul 9.23 malam Ahad lepas setelah ditidurkan selepas menjalani pembedahan akibat pendarahan otak.

Author

Taufik Asmady Abdul Aziz

View all posts

View all posts


Ukraine ‘tinggalkan’ proses rundingan tamatkan konflik – Putin

NEW DELHI: Presiden Rusia Vladimir Putin memberitahu Perdana Menteri India, Narendra Modi bahawa Ukraine “meninggalkan” proses rundingan bagi menamatkan konflik Rusia-Ukraine.

Konflik yang sedang berlangsung itu menjadi satu daripada agenda mesyuarat dua hala antara kedua-dua pemimpin berkenaan pada Jumaat sempena Sidang Kemuncak Pertubuhan Kerjasama Shanghai di Samarkhand, Uzbekistan.

“Saya tahu era hari ini bukannya peperangan dan kami bercakap kepada anda banyak kali menerusi telefon bahawa demokrasi, diplomasi dan dialog ialah perkara yang menyentuh dunia,” kata Modi kepada Putin, menurut terjemahan ucapan pembukaan beliau yang dikeluarkan Kementerian Hal Ehwal Luar India.

Presiden Rusia menerusi kenyataannya berkata, beliau memahami kebimbangan Modi.

“Saya tahu mengenai pendirian anda berhubung konflik di Ukraine dan kebimbangan yang sering anda utarakan.

“Kami akan melakukan yang terbaik bagi menghentikannya secepat mungkin. Bagaimanapun malangnya, pihak satu lagi, kepemimpinan Ukraine, mengumumkan ia meninggalkan proses rundingan serta mengisytiharkan mahu meraih matlamatnya menerusi ketenteraan ‘di medan tempur’…,” kata Presiden Rusia menurut transkrip kenyataannya yang dipetik dari laman sesawang Kremlin.

Kerajaan Modi mengekalkan pendirian bahawa konflik Rusia-Ukraine perlu diselesaikan secara damai dan mengelak mengeluarkan kenyataan keras di khalayak.

Bagaimanapun, kenyataan Modi dalam Bahasa Hindi, pada pertemuan dengan Putin itu, disiarkan ketika India mengkriktik tindakan ketenteraan yang meletus pada Februari tahun ini. – BERNAMA


FAM perlu ada pelan sokongan – Irfan Bakti

PERSATUAN Bola Sepak Malaysia (FAM) perlu mempunyai perancangan sokongan pada masa depan jika berdepan situasi luar jangka membabitkan pasukan yang mengambil bahagian pada Pestabola Merdeka.

Jurulatih berpengalaman, Irfan Bakti Abu Salim berkata, ia akan memastikan penganjuran kejohanan tersebut dapat berjalan lancar dan tidak menjejaskan objektif pasukan negara.

“Namun, kita juga kena faham pasukan kelas A ini kalau dijemput saat akhir, mereka tak akan terima juga. Takkan kita nak lawan pasukan lemah seperti Bhutan dan Mongolia lagi?

“Jadi, sudah tentu FAM kena ada pelan B bagi mengelakkan perkara sebegini terjadi lagi pada masa akan datang,” katanya kepada pada Rabu.

Pada Selasa, FAM mengumumkan Palestin yang menarik diri daripada Pestabola Merdeka 2023 susulan tidak dapat berlepas ke Kuala Lumpur kerana situasi tegang di negara berkenaan.

Sebelum itu, Lebanon juga menarik diri dengan alasan undian Kelayakan Piala Dunia 2026 menyaksikan mereka diundi satu kumpulan dengan Palestin bagi tujuan merahsiakan taktikal pasukan.

Penarikan diri Palestin menyaksikan Malaysia kekal akan bertemu India di Stadium Nasional Bukit Jalil pada Jumaat, manakala Tajikistan kini mendapat bye dan akan terus layak ke final pada Selasa.

Namun, jika tewas, skuad kendalian Kim Pan-gon itu hanya akan bermain satu perlawanan kerana tiada aksi penentuan tempat ketiga/keempat.

Ia sekali gus menyaksikan misi Malaysia untuk mendapatkan dua aksi kompetitif sebagai persiapan menghadapi Kelayakan Piala Dunia 2026 bulan depan dan kempen Piala Asia di Qatar Januari nanti tidak kesampaian.

Mengulas mengenai peluang Malaysia berdepan India, Irfan Bakti menyifatkan lawan yang menghuni ranking ke-102 dunia itu bukan calang-calang pasukan.

“Dalam situasi ini Malaysia kena menang berdepan India, jika tidak kita hanya akan beraksi satu perlawanan dan sudah tentu ia tidak akan memberikan kelebihan kepada Pan-gon dalam usaha menyiapkan pasukan.

“Paling penting, pasukan negara perlu bermain baik seperti ketika menentang China dan Syria dalam aksi persahabatan sebelum ini,” jelasnya. – Sinar Harian

Author

Media Variasi

View all posts

View all posts


‘Buat muka gersang minta maki!’ – Pemuda berang ‘TikTokers’ tak faham maksud lagu Nirmala libat kisah isteri Rasulullah

SEJAK kebelakangan ini, kebanyakan pengguna TikTok mula terjebak menggunakan lagu Nirmala sambil membuat mimik muka jelik.

Difahamkan, trend tular itu bukanlah berdasarkan lirik lagu, tetapi lebih kepada mimik muka dan beberapa pergerakan tertentu sehingga mendatangkan perasaan kurang senang oleh warga net.

Mungkin disebabkan rentak lagi ini yang rancak, ia dilihat sesuai untuk dibuat sebagai tarian.

Namun begitu, lagu Nirmala nyanyian Datuk Seri Siti Nurhaliza atau lebih dikenali Tok Ti mempunyai maksud tersirat berkaitan tokoh penting dalam Islam.

Pempengaruh yang juga anak kepada Allahyarham Aziz Desa, Zhiddin Aziz menerusi TikTok mengecam pengguna warga net yang menggunakan lagu itu dengan membuat gaya tidak senonoh.

“Menurut Dewan Bahasa dan Pustaka edisi ke-4, Nirmala bermaksud tidak ternoda, suci.

“Tapi apa yang kelihatan kepinding keparat trend ni orang buat muka gersang minta maki,” selarnya.

Jelasnya, lirik lagu Nirmala berkisahkan Saidatina Aisyah difitnah berdua-duaan bersama seorang sahabat Nabi.

“Lagu ni berkenaan Saidatina Aisyah difitnah berdua-duaan dengan Safwan, Sahabat Rasulullah. ‘Tangis bagai gerimis’, Aisyah menangis kerana difitnah.

“‘Hati bak tasik pedih’, Aisyah menyembunyi tangisan kelihatan seperti air tasik yang tenang.

“‘Cuba cari hakikat temukan azimat’, Aisyah bertunjang agama dan bertemu dengan kekuatan,” ulasnya.

Tambahnya, disebabkan peristiwa tersebut, Rasulullah buntu lalu memanggil sahabatnya iaitu Usamah dan Ali namun, masih belum menemui penyelesaian.

“Dek kerana peristiwa ini, Rasulullah buntu panggil Usamah, panggil Ali tapi masih belum jumpa penyelesaian dan akhirnya turun wahyu dari Tuhan.

“Ayat al-Quran turun nafikan segala adu domba ‘sesungguhnya orang yang bawa berita dusta itu ialah dari kalangan kamu’ antara petikan dalam surah An-Nur ayat 11.

“Inilah maksud sebalik lagu Nirmala.

“Bila tengok orang buat trend gersang atas kisah isteri Rasulullah, Aisyah difitnah saya rasa sedih sangat ‘minum terasa duri, makan terasa sekam’ apabila memikirkan,” luahnya.

Author

Nurul Ain Japri

View all posts

View all posts


Puteri Sarah dapat kebenaran mulakan prosiding hina mahkamah terhadap Ira Kazar

KUALA LUMPUR: Pelakon Puteri Sarah Liyana, hari ini memperoleh kebenaran memulakan prosiding terhadap madu, Ira Kazar dan bapa yang juga pelakon veteran, Kazaruddin Saisi, kerana menghina mahkamah.

Peguam Puteri Sarah, Datuk Akberdin Abdul Kader berkata, Hakim Mahkamah Sesyen Norakhmar Mohd Sani, memberi kebenaran itu ketika pengurusan kes secara dalam talian hari ini.

Katanya, pihaknya akan menyerahkan salinan permohonan komital itu kepada Ira atau nama sebenarnya Faghira Fatini, kakaknya iaitu Yasmin dan bapa mereka.

“Selepas penyampaian disempurnakan, mahkamah akan menetapkan tarikh untuk mereka menjawab terhadap permohonan kami.

“Pada masa ini, tiada sebarang tarikh ditetapkan,” katanya ketika dihubungi.

Pada 4 Julai 2022, Puteri Sarah dilaporkan berjaya memperoleh perintah injunksi daripada mahkamah antara lain bagi menghalang Ira atau sesiapa yang mempunyai kaitan dengannya daripada mengganggu dan menjejaskan ketenteraman serta kedamaian Puteri Sarah dan keluarganya serta keluarga mentua termasuk suaminya yang juga pengarah, Syamsul Yusof.

Ira juga dihalang daripada mendekati atau berada dalam jarak 500 meter daripada Puteri Sarah dan keluarganya atau rakan serta orang gaji kepada isteri pertama Syamsul itu.

Puteri Sarah kemudian memfailkan notis permohonan komital itu secara ex-parte (sebelah pihak) pada 31 Jan 2023 terhadap ketiga-tiga individu itu atas dakwaan dengan sengaja menentang atau mengingkari perintah injunksi yang diperoleh Puteri Sarah pada 4 Julai 2022.

Ibu kepada dua anak itu memohon perintah injunksi tersebut dalam kes saman difailkannya terhadap Ira yang didakwa mengganggu dan mengugutnya menerusi media sosial.

Pada 16 Januari 2023, Puteri Sarah Liyana Megat Kamaruddin memfailkan permohonan cerai dengan Syamsul atau nama sebenarnya, Mohd Shamsul Md Yusof, 39, di Mahkamah Rendah Syariah di sini dan sebutan kes ditetapkan pada 7 Mac ini di hadapan Hakim Syarie Akmalludin Ilyas.

Syamsul terdahulu mendedahkan beliau sudah bernikah dengan Ira di Thailand dalam video yang dikongsi menerusi Instagram.

Author

Tun Puteh Wanti

View all posts

View all posts


Program guna replika senjata tak ikut garis panduan KPM

CYBERJAYA: Penganjuran program menggunakan replika senjata di sebuah sekolah seperti yang tular dalam media sosial pada Jumaat adalah di luar tempoh pelaksanaan Minggu Solidariti Palestin.

Pada masa sama, program tersebut juga sama sekali tidak mengikut garis panduan ditetapkan Kementerian Pendidikan (KPM).

Menteri Pendidikan, Fadhlina Sidek menjelaskan, pihaknya menggalakkan penganjuran Minggu Solidariti Palestin di semua institusi pendidikan di bawah KPM yang sepatutnya dijadualkan berlangsung mulai 29 Oktober hingga 3 November.

Jelasnya, program yang memaparkan unsur radikalisme dan keganasan sememangnya telah melanggar garis panduan penganjuran yang telah ditetapkan KPM.

Justeru, katanya, KPM tidak akan berkompromi dengan sebarang aktiviti berbentuk ekstrimisme; radikalisme dan keganasan apatah lagi dengan penggunaan replika senjata, ikon serta simbol yang mengandungi elemen provokasi dan konfrontasi yang tidak dibenarkan sama sekali.

“KPM mengambil perhatian berkaitan kebimbangan masyarakat berkaitan penularan sebuah video yang memaparkan unsur keganasan yang sedang berlegar menerusi laman media sosial.

“Ingin saya tegaskan bahawa tujuan Minggu Solidariti Palestin ini adalah untuk mendidik murid tentang nilai-nilai manusiawi yang turut merangkumi hak asasi kemanusiaan; keamanan; keharmonian dan kedamaian sejagat,” katanya menerusi rakaman video yang dimuat naik di laman Facebook.

Mengulas lanjut, Fadhlina yang juga Ahli Parlimen Nibong Tebal berkata, KPM menggalakkan penganjuran aktiviti-aktiviti yang mendukung isu kemanusiaan.

Katanya, ia termasuk pertandingan atau sayembara puisi dan pertandingan melukis poster tema kedamaian sepanjang pelaksanaan program tersebut.

“Selain itu, program sembahyang hajat untuk mereka yang beragama Islam, munajat doa serta kutipan sumbangan kepada rakyat Palestin turut digalakkan.

“Semua institusi di bawah KPM diminta untuk sentiasa mengikuti panduan yang telah ditetapkan,” katanya.

Sebelum ini, tular gambar kanak-kanak memegang senjata mainan didakwa berkaitan dengan Minggu Solidariti Palestin yang dianjurkan di sekolah.

Turut tular video memaparkan guru menggunakan replika senjata dalam sebuah program.

Badan bukan kerajaan (NGO) Global Human Rights Federation (GHRF) dilapor mengecam tindakan itu dan menyifatkannya sebagai ‘mengejutkan dan menakutkan’.

Malah, beberapa NGO membantah arahan supaya sekolah mengadakan Minggu Solidariti Palestin pada 29 Oktober hingga 3 November ini.

Author

Fazleen Safina Abd Jamil

View all posts

View all posts


Banjir: 53,028 mangsa masih ditempatkan di PPS petang ini

KUALA LUMPUR: Jumlah mangsa banjir di tiga negeri sedikit menurun dengan 53,028 orang ditempatkan di 290 pusat pemindahan sementara (PPS) setakat petang ini.

Di JOHOR, jumlah mangsa banjir meningkat sedikit kepada 49,543 orang setakat 2 petang ini berbanding 49,410 orang yang direkodkan pada 8 pagi tadi namun terdapat enam PPS ditutup.

Jawatankuasa Pengurusan Bencana Negeri (JPBN) berkata PPS yang ditutup adalah Balai Raya Taman Bintang Gemas Bahru, Balai Raya Kampung Paya Lebar, Balai Raya Kampung Mensudut dan Balai Raya Kampung Pudu di Segamat; Sekolah Kebangsaan (SK) Nam Heng (Johor Bahru) dan SK Seri Murni Jaya (Kulai).

JPBN berkata seramai 14,149 keluarga ditempatkan di 264 PPS dan tiga daerah yang paling teruk terjejas melibatkan Batu Pahat dengan 21,000 orang; Segamat (10,953 mangsa) dan Muar (4,739 orang).

Jumlah mangsa banjir di MELAKA menurun sedikit kepada 597 orang setakat 2 petang ini berbanding 601 orang pada 8 pagi tadi namun jumlah keluarga terjejas kekal sebanyak 158 keluarga.

Sekretariat JPBN dalam satu kenyataan memaklumkan daripada jumlah itu, seramai 587 orang daripada 155 keluarga merupakan penduduk di Jasin yang ditempatkan di lima PPS di daerah itu dan mangsa terjejas kekal 10 mangsa daripada tiga keluarga masih ditempatkan di satu PPS di Alor Gajah.

Di PAHANG, aplikasi InfoBencana Jabatan Kebajikan Masyarakat (JKM) melaporkan mangsa banjir di negeri ini menurun kepada 2,888 orang yang ditempatkan di 20 PPS petang ini berbanding 3,029 orang  berada di 21 pusat pagi tadi.

Rompin kekal mencatatkan jumlah mangsa tertinggi iaitu 2,745 orang diikuti Temerloh 114 orang dan Maran 29 orang. – BERNAMA


Bicara Ebit Lew: Maklumat kesalahan jenayah disyaki dalam telefon bimbit

TENOM: Seorang saksi perbicaraan kes pendakwah, Ebit Irawan Ibrahim Lew atau Ebit Lew, memberitahu Mahkamah Majistret hari ini bahawa disyaki terdapat maklumat berkaitan sesuatu kesalahan jenayah dalam telefon bimbit yang dirampas daripada tertuduh.

Saksi keempat perbicaraan itu ASP Siti Nooraini Mohd Sahid berkata, kemungkinan terdapat maklumat atau bukti yang boleh menjurus kepada sesuatu kesalahan jenayah yang merujuk kepada Lew atau pengadu kes.

Beliau berkata demikian ketika disoal balas peguam, Ram Singh yang mewakili Ebit Lew apabila ditanya apakah yang dimaksudkan ‘kerana terdapat keraguan munasabah’ dalam keterangan pegawai polis itu pada perbicaraan tersebut.

Dalam pemeriksaan semula oleh Timbalan Pendakwa Raya Nor Azizah Mohamad, Siti Nooraini berkata, telefon bimbit itu dirampas pada 19 Ogos tahun lepas dan tiada telefon bimbit lain yang dikemukakan tertuduh pada ketika itu.

Sementara itu, Siti Nooraini tidak bersetuju apabila peguam Ram Singh menyatakan bahawa tindakan merekod keterangan seorang saksi daripada sebuah syarikat keselamatan siber iaitu LGMS Berhad adalah menghina mahkamah kerana beliau hanya menjalankan tugas seperti yang diarahkan.

Siti Noraini juga tidak bersetuju dengan dakwaan Ram Singh bahawa tindakan merekod keterangan saksi itu boleh menyebabkan penghinaan terhadap mahkamah.

Ram: Anda mengaku bahawa anda telah menyoal dan merekod keterangan seorang pemeriksa, Hoo Kah Yan. Adakah anda tahu Hoo sebagai perunding digital kanan LGMS berpotensi menjadi saksi pembelaan?

Siti Nooraini: Saya tidak pasti.

Siti Nooraini berkata laporan yang diperoleh daripada syarikat itu diperlukan pihak polis untuk tujuan analisa bagi membuat perbandingan dengan maklumat atau dokumen sedia ada dalam kes tersebut.

Sementara itu saksi kelima, ASP Norfazliyani Zolkapeli dalam keterangan memaklumkan telah merampas sebuah telefon bimbit jenama Samsung Galaxy berwarna biru, satu kad SIM Unifi dan kad memori daripada pengadu pada 7 Ogos tahun lepas.

Beliau berkata, selepas rampasan dibuat, semua barang kes itu telah diserahkan kepada pegawai penyiasat iaitu DSP Noor Asyikin Shamsuri pada hari yang sama.

Lew, 37, berdepan 11 pertuduhan antaranya mengaibkan kehormatan seorang wanita berumur 40-an dengan menghantar perkataan dan gambar lucah ke nombor telefon mangsa melalui aplikasi WhatsApp antara Mac dan Jun tahun lepas.

Pertuduhan itu mengikut Seksyen 509 Kanun Keseksaan yang membawa hukuman maksimum penjara lima tahun atau denda atau kedua-duanya, jika sabit kesalahan.

Perbicaraan di hadapan Majistret Nur Asyraf Zolhani bersambung pada 7 hingga 10 Februari tahun depan. – BERNAMA


Perak ke separuh akhir Piala Malaysia benam Sabah

PERAK FC melakukan kejutan besar apabila mengatasi Sabah 1-0 dalam perlawanan suku akhir kedua Piala Malaysia di Stadium Perak, malam tadi.

Jaringan tunggal Wan Zack Haikal dalam masa kecederaan babak pertama mencukupi buat anak buah Yusri Che Lah menempah kemaraan ke separuh akhir dengan agregat 3-2.

Kedua-dua pasukan terikat 2-2 dalam perlawanan suku akhir pertama di Likas sebelum ini.

Apa yang pasti pemain Perak tidak menghampakan hampir 15,000 penonton termasuk Menteri Besar, Datuk Seri Saarani Mohamad pada aksi di laman sendiri apabila mempamer semangat juang kental untuk mengecewakan Sabah.

Seperti pertemuan pertama di tempat lawan sebelum ini, pemain Perak tertekan hebat corak menyerang lawan.

Walaupun Sabah mengasak hebat pada separuh pertama tetapi tuan rumah kental bertahan sepanjang 90 minit perlawanan yang mendebarkan.

Sabah melakukan segalanya tetapi gagal menyumbat bola ke dalam gawang tuan rumah.

Skuad Sang Badak yang dijangka melangkah ke separuh akhir gagal mendapatkan kemenangan yang diharapkan dan terpaksa gigit jari.

Sebaliknya, malam tadi nyata penuh bermakna buat Yusri dan anak buahnya yang berjaya ke separuh akhir. – Utusan

Authors

Media Variasi

View all posts

Diyana Rahip

View all posts

View all posts

View all posts


Tanah runtuh: Anggota APM pengsan sewaktu bertugas

BATANG KALI: Seorang anggota Angkatan Pertahanan Awam Malaysia (APM) yang terlibat dalam operasi mencari dan menyelamat (SAR) mangsa tragedi tanah runtuh di tapak perkhemahan Father’s Organic Farm, Gohtong Jaya di sini, pengsan dipercayai akibat keletihan melampau.

Jurucakap APM Selangor berkata, Muhammad Faiq Haikhal Mohd Jeffrey dari cawangan Sabak Bernam pengsan kira-kira 1 tengah hari tadi dipercayai akibat cuaca panas terik, selain berkemungkinan dehidrasi kesan kurang minum air kerana terlalu fokus kepada pencarian mangsa.

“Beliau memulakan tugasnya hari ini pada 7.30 pagi tadi dan telah terlibat dalam operasi SAR tersebut secara bergilir mengikut jadual yang ditetapkan,” katanya kepada Bernama di sini hari ini.

Menurutnya anggota APM berkenaan telah dibawa ke Hospital Selayang untuk menerima rawatan lanjut.

Setakat hari ini, tragedi runtuhan yang berlaku pada awal pagi 16 Disember lepas telah meragut 30 nyawa, manakala 61 selamat dengan berbaki seorang lagi masih hilang iaitu kanak-kanak lelaki.

Seramai 92 mangsa dilaporkan terlibat dalam kejadian berkenaan. – BERNAMA


Tanah runtuh: Dua lagi mangsa ditemukan, angka korban meningkat 23 orang

BATANG KALI: Dua lagi mayat mangsa tanah runtuh di tapak perkhemahan Father’s Organic Farm berjaya dijumpai, menjadikan jumlah keseluruhan mangsa maut setakat ini seramai 23 orang.

Ketua Polis Daerah Hulu Selangor, Supt Suffian Abdullah berkata, mayat yang ditemukan dalam keadaan sempurna itu adalah seorang wanita lingkungan 30-an dan seorang kanak-kanak lelaki dianggarkan berusia antara dua hingga tiga tahun.

“Kedua-dua mayat telah ditemukan oleh pasukan penyelamat pada 1.05 tengah hari di kawasan Hillview (sektor A).

“Setakat ini pasukan penyelamat masih berada di lokasi untuk cari 10 mangsa lain,” katanya pada sidang media di lokasi mencari dan menyelamat mangsa tragedi itu, di sini, hari ini.

Suffian berkata kedua-dua mayat itu dihantar ke Hospital Sungai Buloh untuk dibedah siasat.

Dalam pada itu, beliau berkata, pihak polis akan memanggil pengusaha tapak perkhemahan tersebut hari ini untuk tindakan susulan.

Sementara itu, Pengarah Jabatan Bomba dan Penyelamat Selangor Datuk Norazam Khamis dalam sidang media sama memberitahu kedua-dua mayat itu ditemukan berhampiran antara satu sama lain pada kedalaman tiga kaki.

“Kami syaki mereka ini ibu dan anak berdasarkan maklumat yang kita dapat. Kedua-dua mangsa ditemui di lereng bawah kawasan Hillview berhampiran dengan kolam air,” katanya.

Bagi mempercepatkan usaha mencari mangsa, Norazam berkata pihaknya memerlukan penambahan jengkaut. – BERNAMA


Geng Daus Salong tumpas, 6 lelaki ditahan

KUANTAN: Polis menumpaskan Geng Daus Salong yang terbabit dalam kes kecurian motosikal di daerah ini dan Pekan.

Ketua Polis Daerah Kuantan, Asisten Komisioner Wan Mohd Zahari Wan Busu, berkata polis melalui pasukan Task Force Op Lejang menahan enam lelaki tempatan berusia antara 16 dan 24 tahun 9 September lalu.

Katanya, berdasarkan laporan, pihaknya menerima maklumat berkaitan kes kecurian motosikal pada hari kejadian.

“Bertindak atas maklumat itu, seorang lelaki ditahan di belakang Pusat Transformasi Bandar (UTC) Kuantan, di sini dan merampas sebuah motosikal yang hilang di Jaya Gading, di sini.

“Hasil siasatan lanjut itu, lima lelaki ditahan dalam serbuan di sebuah rumah di Kampung Salong, Pekan.

“Ketika ditahan, polis turut merampas tiga motosikal, dua enjin motosikal dan satu rangka motosikal di rumah terbabit.

“Siasatan lanjut menemukan tiga rangka motosikal di dalam sungai Kampung Salong. Geng ini mempunyai peranan masing-masing iaitu mencuri, menjual, melupus, melerai dan menggunakan motosikal yang dicuri.

“Siasatan juga mendapati geng ini aktif melakukan kegiatan mencuri motosikal awal tahun ini dengan menjadikan kawasan letak motosikal di premis perniagaan sebagai sasaran,” katanya pada sidang media di Ibu Pejabat Polis Daerah Kuantan, di sini hari ini.

Wan Mohd Zahari berkata, siasatan juga mendapati tiga daripada enam suspek mempunyai rekod lampau dalam kesalahan jenayah dan dadah.

Katanya, modus operandi ialah suspek mencuri motosikal menggunakan pemutar skru.

“Kes disiasat mengikut Seksyen 379A Kanun Keseksaan, Seksyen 411 dan 414 Kanun Keseksaan. Enam individu terbabit ditahan reman sehingga 26 September ini.

“Dengan penahanan geng ini, polis berjaya menyelesaikan sembilan kes curi motosikal di daerah Kuantan dan Pekan,” katanya. – Harian Metro

Author

Media Variasi

View all posts

View all posts


Kejam! Anjing diikat dan diseret guna lori

CYBERJAYA: Seorang pengguna Twitter berkongsi gambar seekor anjing hitam yang dirantai dan diseret dalam keadaan terbaring oleh sebuah lori di Serdang Jaya pada Selasa lalu.

Pengguna dikenali sebagai doktor Ima di akaun Twitter @drimavet berkata, dia menerima gambar yang menyayat hati itu daripada seseorang dalam grup WhatsAppnya.

“Tidak dapat dipastikan sama melalui gambar ini anjing tersebut masih hidup atau sudah mati ketika itu.

“Saya juga tidak pasti perbuatan ini disengajakan atau tidak,” katanya.

Menurutnya pemilik akaun pada awalnya dia cuba bersangka baik.

“Saya cuba nak bersangka baik mungkin dia tidak perasan anjing itu diikat tetapi perbuatan sebegini tidak boleh diterima.

“Semoga kes ini dapat difailkan dengan segera dan disiasat supaya tindakan sewajarnya boleh dikenakan kepada si pelaku jika didapati bersalah,” tambahnya.

Menjengah ke ruangan komen, orang ramai mengutuk sekeras-kerasnya perbuatan kejam pemandu lori yang tidak berhati perut itu.

“Apa salah anjing itu, dia pun makhluk Allah, tak perlulah diperlakukan begitu, memang tak berperikemanusiaan betul si pelaku itu.

“Kalaulah ini memang sengaja moga orang yang heret itu cacat seumur hidup, kudung kaki tangan terseksa sepanjang hayat.

“Jahatnya si pelaku. Tak ada langsung perasaan belas kasihan dalam diri,” tulis mereka.

Justeru, pemilik akaun turut berkongsi video cara-cara membuat laporan kepada Jabatan Perkhidmatan Veterinar (DVS) dan menggesa orang ramai untuk membuat laporan kepada pihak polis serta pihak yang berkaitan untuk dikenakan tindakan lanjut.

Oleh: AIN JAPRI (Pelatih USM)

Author

Media Variasi

View all posts

View all posts


STPM 2021: Keputusan lebih baik, 874 calon capai PNGK 4.0

KUALA LUMPUR: Keputusan Sijil Tinggi Persekolahan Malaysia (STPM) 2021 mencatat pencapaian lebih baik dengan 874 calon mendapat Purata Nilai Gred Keseluruhan (PNGK) 4.00 berbanding 741 calon pada 2020.

Pengerusi Majlis Peperiksaan Negara (MPM), Prof Datuk Dr Mohd Ekhwan Toriman berkata, daripada jumlah itu, 584 calon  atau 66.82 peratus adalah daripada golongan B40.

Beliau berkata secara keseluruhan, PNGK Nasional STPM 2021 meningkat 0.01 mata kepada 2.79 berbanding 2.78 pada 2020.

“Berdasarkan perbandingan PNGK keseluruhan antara calon bandar dan luar bandar sejak 2013, didapati ini merupakan kali pertama tiadanya perbezaan jurang pencapaian apabila kedua-duanya memperoleh PNGK 2.79 dalam STPM 2021,” katanya semasa mengumumkan Keputusan Peperiksaan STPM 2021 di sini hari ini.

Ketua Eksekutif MPM Adnan Husin berkata, antara faktor yang menyumbang kepada perkara itu adalah penyusunan jadual peperiksaan selepas lengkap tempoh pembelajaran bersemuka selama 20 minggu dan pelajar mempunyai masa selepas tempoh itu bagi pembelajaran secara maya berbanding tahun sebelumnya.

“Pada tahun sebelumnya, 20 minggu ini termasuk pengajaran dan pembelajaran (PdP) secara bersemuka dan maya, maksud di sini ada ruang yang panjang untuk pelajar bandar dan luar bandar mempelajari subjek yang mereka ambil,” katanya.

Sementara itu, Mohd Ekhwan berkata bilangan calon yang mendapat 5A dan 4A dalam peperiksaan STPM 2021 turut mencatatkan peningkatan iaitu 36 calon memperoleh 5A berbanding 23 calon pada tahun sebelumnya, manakala 860 calon mendapat 4A berbanding 744 pada STPM 2020.

“Peratusan calon STPM 2021 yang lulus penuh dalam lima dan empat mata pelajaran juga meningkat sebanyak 0.73 peratus iaitu kepada 73.70 peratus berbanding 72.97 peratus pada 2020.

“Secara keseluruhan, kesemua 23 mata pelajaran yang ditawarkan dalam peperiksaan STPM 2021 telah mencatatkan peratusan lulus penuh melebihi 70 peratus iaitu gred C dan ke atas,” katanya.

Menurutnya seramai 42,369 calon mendaftar untuk menduduki peperiksaan STPM 2021, dengan 40,926 calon hadir mendudukinya pada ketiga-tiga semester STPM 2021.

Beliau turut mengumumkan senarai calon terbaik dalam peperiksaan STPM 2021 termasuk kategori Calon Berkeperluan Pendidikan Khas dan Kategori Orang Asli yang bakal menerima plak serta sijil daripada MPM sebagai menghargai usaha mereka mencapai keputusan cemerlang.

Antara medium untuk calon menyemak keputusan masing-masing adalah menerusi pautan http://stpm.mpm.edu.my/stpmK dan sistem pesanan ringkas (SMS) dengan menaip STPMNo. Kad Pengenalan Angka Giliran dan hantar ke 15888 bermula hari ini. – BERNAMA


Amaran hujan sangat lebat tahap bahaya di empat negeri sehingga esok

KUALA LUMPUR: Jabatan Meteorologi Malaysia (MetMalaysia) mengeluarkan amaran hujan sangat lebat berterusan tahap bahaya dijangka berlaku di  Pahang, Negeri Sembilan, Melaka dan Johor sehingga Khamis ini.

MetMalaysia dalam kenyataan pagi ini, memaklumkan ia melibatkan beberapa kawasan di Pahang iaitu Bera, Pekan dan Rompin manakala tahap buruk di kawasan Jerantut, Bentong, Temerloh, Maran dan Kuantan sehingga 2 Mac ini.

Selain itu, amaran hujan berterusan tahap wasapada dijangka berlaku di Terengganu, Selangor, Kuala Lumpur, Putrajaya manakala di Perak membabitkan lokasi Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.

Sementara itu, di Pahang pula meliputi kawasan Tanah Tinggi Cameron, Lipis dan Raub manakala Sarawak membabitkan kawasan Kuching, Serian, Samarahan, Sri Aman, Betong, Sarikei, Sibu, Mukah dan Bintulu (Tatau dan Bintulu) sehingga hari ini. – BERNAMA


McDonald’s Malaysia sumbang RM1 juta kepada Dana Kemanusiaan Palestin

PETALING JAYA: Demi menyahut keputusan kerajaan, McDonald’s Malaysia menyumbang RM1 juta kepada Dana Kemanusiaan Palestin sebagai tanda sokongan terhadap mereka yang terjejas akibat konflik di Gaza.

Menurut Gerbang Alaf Restaurants Sdn. Bhd. dalam sebuah kenyataan, tindakan tersebut selaras dengan hasrat muni kerajaan seperti yang diumumkan oleh Perdana Menteri, Datuk Seri Anwar Ibrahim ketika pembentangan Belanjawan 2024 di Dewan Rakyat, minggu lepas.

“Usul Perdana Menteri untuk memperuntukkan RM10 juta kepada Dana Kemanusiaan Palestin adalah sejajar dengan komitmen kami untuk menyokong mereka yang terjejas akibat konflik di Gaza.

“Lantaran itu, McDonald’s Malaysia berganding bahu bersama kerajaan dalam menyokong pendanaan ini dengan harapan supaya membantu rakyat Palestin yang sedang menghadapi masa yang sukar,” jelasnya.

Katanya, sumbangan McDonald’s tersebut secara langsung diharapkan dapat menyokong misi bantuan kemanusiaan di Gaza, lantas memenuhi keperluan kritikal bagi mereka yang terjejas akibat konflik tersebut.

“Bantuan ini meliputi perubatan, makanan, tempat tinggal, dan bantuan pemindahan sekiranya diperlukan oleh pasukan penyelamat.

“Komitmen kami tertumpu sepenuhnya dalam menyediakan keperluan asas kepada mereka yang dalam kesusahan.
Kami yakin semangat kerjasama dapat membantu dalam masa yang genting ini,” katanya.

Selain sumbangan tersebut, McDonald’s Malaysia juga menggalakkan pekerja-pekerjanya dari seluruh negara untuk menyertai usaha pengumpulan dana.

“Kami berharap usaha ini akan memberi impak yang bermakna dalam kehidupan mereka yang terkesan di Gaza,” ulasnya. – Kosmo

Authors

Media Variasi

View all posts

Diyana Rahip

View all posts

View all posts

View all posts


Kes libatkan isu perlembagaan, Muhyiddin mohon kes dipindah ke Mahkamah Tinggi

KUALA LUMPUR: Bekas Perdana Menteri, Tan Sri Muhyiddin Yassin memohon supaya kes menggunakan kedudukan untuk suapan berjumlah RM232.5 juta bagi Parti Bersatu dan menerima wang hasil daripada aktiviti haram yang dihadapinya dibicarakan di Mahkamah Tinggi di sini.

Peguam Rosli Dahlan yang mewakili Muhyiddin berkata, permohonan itu difailkan pada 27 April lepas antaranya atas alasan kes tersebut melibatkan persoalan undang-undang yang kompleks membabitkan Perlembagaan Persekutuan.

“Oleh itu, ia perlu dipindahkan dan dibicarakan di Mahkamah Tinggi,” katanya kepada pemberita selepas pengurusan kes di hadapan Penolong Kanan Pendaftar Nur Azizah Jaafar hari ini, yang kemudiannya menetapkan 31 Mei untuk pengurusan kes selanjutnya.

Menerusi afidavit sokongannya, Muhyiddin, 75, berkata, Mahkamah Sesyen tidak mempunyai bidang kuasa untuk menentukan atau memutuskan perkara-perkara yang melibatkan Perlembagaan Persekutuan dan hanya mahkamah atasan iaitu Mahkamah Tinggi, Mahkamah Rayuan dan Mahkamah Persekutuan sahaja mempunyai kepakaran untuk memutuskan perkara sedemikian.

“Adalah lebih wajar bagi prosiding itu didengar dan dibicarakan di hadapan Hakim Mahkamah Tinggi yang mempunyai bidang kuasa, pengalaman luas serta pemahaman undang-undang mendalam untuk menentukan dan memutuskan isu-isu Perlembagaan,” kata Muhyiddin dalam afidavitnya.

Berhubung permohonan Presiden Bersatu itu untuk membatalkan empat pertuduhan menggunakan kedudukan untuk suapan, Rosli berkata Timbalan Pendaftar Nurshafini Mustafha menetapkan 12 Jun untuk pengurusan kes selanjutnya.

Pada 18 April lepas, Muhyiddin, yang juga Pengerusi Perikatan Nasional, memfailkan notis usul bagi memohon agar beliau dilepas dan dibebaskan daripada keempat-empat pertuduhan yang dikenakan terhadapnya pada 10 Mac lepas selain prosiding kes tersebut di Mahkamah Sesyen ditangguhkan.

Menerusi afidavit sokongan yang difailkan bersama notis usul itu, beliau mendakwa keempat-empat pertuduhan adalah cacat dan tidak sah di sisi undang-undang.

Muhyiddin, sebagai Perdana Menteri (ketika itu) dan Presiden Bersatu, didakwa telah menggunakan kedudukan beliau untuk suapan berjumlah RM232.5 juta daripada tiga syarikat iaitu Bukhary Equity Sdn Bhd, Nepturis Sdn Bhd dan Mamfor Sdn Bhd serta Datuk Azman Yusoff bagi parti tersebut.

Beliau dituduh melakukan perbuatan itu di Pejabat Perdana Menteri, Bangunan Perdana Putra, Pusat Pentadbiran Kerajaan Persekutuan di Putrajaya antara 1 Mac 2020 dan 20 Ogos 2021.

Muhyiddin turut berdepan dua pertuduhan menerima wang hasil daripada aktiviti haram berjumlah RM195 juta daripada Bukhary Equity yang dimasukkan ke dalam akaun CIMB Bank milik Bersatu.

Beliau didakwa melakukan perbuatan itu di CIMB Bank Cawangan Menara KL, Jalan Stesen Sentral di sini antara 25 Feb 2021 dan 16 Julai 2021 serta 8 Feb dan 8 Julai 2022.

Ahli Parlimen Pagoh itu juga didakwa di Mahkamah Sesyen Shah Alam pada 13 Mac lepas atas satu pertuduhan menerima wang hasil aktiviti haram berjumlah RM5 juta dan kes itu dipindahkan ke Mahkamah Sesyen di sini untuk dibicarakan bersama.

Prosiding hari ini turut dihadiri Timbalan Pendakwa Raya Ahmad Akram Gharib, Noralis Mat dan Nor Asma Ahmad selain Rosli turut dibantu peguam Datuk K. Kumaraendran, Datuk Hisyam Teh Poh Teik, Chetan Jethwani, Kee Wei Loon dan Teh See Khon. – BERNAMA


GTR Burger RM55 kerana daging premium Wagyu

PETALING JAYA: Peminat tegar burger boleh menikmati GTR Burger dari harga ‘Rahmah’ RM5 hingga harga kayangan RM55 bergantung kepada jenis daging yang digunakan.

Walaupun ada yang terkejut harga RM55 namun GTR Burger menjelaskan ia hidangan diperbuat daripada kepingan daging kisar premium yang terbaik dunia iaitu, Wagyu pada harga berpatutan.

GTR Burger Wagyu A5 Jepun adalah hidangan daging termahal paling istimewa disediakan dalam bentuk sandwic oleh GTR Burger, yang diasaskan oleh Nordin Mat dan Najib Jalil.

Nordin berkata, daging kisar burger di pasaran kebiasaannya adalah ayam, daging lembu dan kambing, seberat 50 hingga 70 gram.

“Di GTR Burger, kita ada harga rahmah iaitu patty (daging kisar biasa) burger serendah RM5, tetapi paling istimewa adalah 85 peratus daripada daging lembu termahal dunia, iaitu wagyu gred A5 Jepun, pada harga RM55.

“Itu sebabnya, ia paling mahal di GTR Burger, kita jual di seluruh gerai di seluruh negara,” katanya.

Beliau berkata demikian selepas Majlis Memorandum Persefahaman Bersama (MOU) antara GTR Burger dan Marjerin Alif Sime Darby Oils (SDO) di Sime Darby Plantation pada Isnin.

Turut hadir, Ketua Jualan Pelanggan SDO, Mohammad Rahimi Abdullah.

Sementara itu, Najib berkata, GTR Burger membuka peluang kepada anak muda dan juga ibu tunggal untuk menyertai kursus pengurusan perniagaan, pemasaran jualan dan sistem pengurusan digital di Akademi GTR Burger di Sri Kembangan di Puchong, Selangor.

Katanya, akademi menyediakan tiga pakej perniagaan iaitu pertama sifar modal dengan tempoh 30 hari kursus, kedua ada modal (7 hari kursus) dan ketiga mereka yang berumur 16 hingga 25 tahun mengikuti kursus selama 12 bulan dan pengajian mendapat pensijilan Sijil Kemahiran Malaysia (SKM).

“Pakej dibuka serendah RM9,980, merangkumi patty burger, gerai, hanya beli tong gas sahaja dah boleh mula berniaga.

“Satu gerai boleh meraih keuntungan sehingga RM30,000 sebulan satu gerai,” katanya.

Katanya, GTR Burger dalam perancangan untuk meluaskan pasaran ke negara jiran, Indonesia dengan produk sistem pendigitalan perniagaan pada 2025 nanti.

Author

Tun Puteh Wanti

View all posts

View all posts


Apungkan harga telur elak dimanipulasi kartel – Ameer Ali

SHAH ALAM: Kerajaan perlu bertindak segera mengapungkan harga telur dalam masa terdekat bagi mengelak harga dan bekalan runcit bahan itu terus dimanipulasi ‘kartel’.

Presiden Persatuan Peruncit Bumiputera, Datuk Ameer Ali Mydin mengakui jika telur ayam diapungkan sekarang harganya pasti akan naik.

“Saya bukan kata sebab kos ‘production’, tapi saya tengok harga antarabangsa. Di Thailand, telur 65 sen sebiji, kita pula 45 sen, keluar subsidi 10 sen baru jadi 55 sen.

“Tapi bekalan telur ayam di pasaran tak turun, telur itu ada tapi telur yang disubsidi sahaja tiada, sebab operator pun pandai juga mereka tak nak jual gred A, B, C sebab nak jual telur omega,” katanya.

Beliau berkata demikian pada Wacana Sinar Siri ke-419 ‘Tarik Subsidi Ayam: Apa Kesan Kepada Rakyat?’ dihoskan oleh Ismail Adnan yang disiarkan di semua platform Sinar Harian pada Selasa.

Program itu turut dihadiri Timbalan Ketua Setiausaha (Pembangunan) Kementerian Pertanian dan Keterjaminan Makanan (KPKM), Datuk BadrulHisham Muhammad dan Presiden Persatuan Pengguna Kedah, Mohamad Yusrizal Yusoff sebagai panelis.

Ameer Ali yang juga Pengarah Urusan Mydin Mohamed Holdings Berhad berkata, jika harga telur diapungkan segera dalam tempoh empat hingga lima bulan lagi pasti bekalan baharu akan wujud.

“Jika apung sekarang nak raya nanti bekalan telur gred A, B dan C ada, jangan jadi macam tahun lepas kena pakai telur omega buat biskut, mahal.

“Harga ayam naik boleh turun, tapi kalau di pasaran biskut harga RM22 boleh jadi naik RM23 sebalang, kartel lagi suka,” selorohnya.

Jelasnya, ianya bukan sebab tiada telur di negara ini tetapi yang ada hanya telur omega.

“Jadi rakyat B40 kena bayar RM18 untuk telur omega dan terpaksa beli juga. Baik kita apungkan telur naik RM3 satu papan, Insya-ALLAH tapi sekurang-kurangnya bekalan telur tak putus,” katanya.

Mengulas lanjut mengenai pengapungan harga ayam, Ameer berkata, pelaksanaannya kini berjaya kerana kerajaan sanggup ambil risiko.

“Kita tak perlu tunggu lama sangatlah, kalau kita nak tunggu sampai mati tak habis. Kerajaan harus ambil risiko, masalah itu selalu memang ada.

“Macam kita nak apungkan harga ayam pun, saya sampai mimpi pasal harga ayam tu sama ada akan naik atau akan turun, saya mimpi RM10.50, tapi kita jual RM7.90,” guraunya.

Author

Media Variasi

View all posts

View all posts


Kakak Ronaldo marah, CR7 dikecam selepas Portugal dibelasah Sepanyol

Oleh: WAHYUDIN AL-BALINGI

CRISTIANO Ronaldo menjadi sasaran kritikan selepas Portugal tunduk 0-1 di tangan Sepanyol. Kakak Ronaldo, Katia Aveiro, marah dengan layanan adiknya itu.

Bintang bola sepak Portugal itu bergelut ketika menghadapi Sepanyol dalam Liga Negara-Negara UEFA pada Rabu. Bermain selama 90 minit, Ronaldo hanya menyentuh bola sebanyak 30 kali, kehilangan bola sebanyak sembilan kali, dan terlepas peluang keemasan untuk menjaringkan gol.

Dalam aksi itu, Sepanyol memenangi perlawanan itu hasil jaringan tunggal Alvaro Morata dalam tiga minit terakhir permainan. La Furia Roja mara ke separuh akhir serta memberikan kekalahan kedua kepada Selecao das Quinas dalam tiga perlawanan terakhir.

Beberapa penyokong mengecam penampilan Ronaldo dalam perlawanan itu. Ramai percaya zaman keemasan Ronaldo sudah tamat. Lebih-lebih lagi, dia sudah mencecah usia 37 tahun dan berada dalam momentum buruk bersama kelabnya, Manchester United, di mana dia hanya menjaringkan satu gol (penalti) musim ini.

Katia Aveiro segera mempertahankan Cristiano Ronaldo. Katia memuat naik Instastory yang memaparkan foto Ronaldo sedang duduk di padang dengan kapsyen yang menyerang pengkritiknya.

“Adalah penting untuk menyokong mereka yang sentiasa membantu Portugal.

“Tetapi orang Portugis ini gila, cetek, tidak berjiwa, bodoh dan selama-lamanya tidak berterima kasih.

“Lelaki yang duduk ini, dia berlutut… Tiada siapa yang menolongnya berdiri, ini kejam. Dan dia telah memberi terlalu banyak, terlalu banyak. Lelaki yang duduk itu dipanggil Cristiano Ronaldo, dan dia adalah pemain terbaik di dunia,” tulis Katia di akaun Instagramnya.

Cristiano Ronaldo sendiri telah melakukan 191 penampilan untuk pasukan kebangsaan Portugal selama 19 tahun. Bagaimanapun, Ronaldo hanya menjaringkan dua gol dalam sembilan penampilan terakhirnya dengan meledak dua gol ketika menentang Switzerland pada Jun.

“Dia mempunyai keluarga dan orang yang menyayanginya di sisinya. Mereka akan sentiasa berada di sisinya, tidak kira apa yang berlaku.

“Tetapi masa-masa seperti ini tidak mengejutkan saya sama sekali. Orang Portugis meludah di atas pinggan mereka makan sendiri, ia sentiasa seperti itu. Itulah sebabnya apabila seseorang muncul dari abu dan mengubah mentalitinya, ia mengganggu… Sentiasa bersama anda, rajaku,” tambah Katie.

Author

Media Variasi

View all posts

View all posts


Elon Musk sah pemilik baharu Twitter dengan AS$44 bilion

KETUA Pegawai Eksekutif pembuat kereta elektrik Tesla, Elon Musk sah menjadi pemilik baharu aplikasi Twitter selepas melengkapkan pemerolehannya yang bernilai AS$44 bilion pada Khamis, kata sumber dalaman yang mengetahui perkara tersebut.

Menurut laporan media Amerika Syarikat (AS), selepas mengambil alih pemilikan Twitter, Musk telah memecat Ketua Eksekutif Twitter, Parag Agrawal; Ketua Pegawai Kewangan, Ned Segal; dan Ketua Hal Ehwal Undang-Undang dan Dasar, Vijaya Gadde.

Pemecatan itu kerana Musk mendakwa mereka mengelirukannya dan memberikan sedikit penjelasan bagaimana untuk dia mencapai cita-cita tinggi yang telah digariskannya untuk platform media sosial yang berpengaruh itu.

Kata individu terkaya dunia itu, dia mahu menangani akaun ‘bot’ spam di Twitter, membuat algoritma yang menentukan cara kandungan dipersembahkan kepada penggunanya tersedia secara terbuka, serta menghalang platform itu menjadi ruang kebencian dan perpecahan, walaupun dia mengehadkan penapisan.

Menurut sumber dalaman seperti yang dilaporkan media AS, ketika perjanjian pemerolehan Twitter itu diselesaikan, Agrawal dan Segal diiringi keluar dari ibu pejabat Twitter di San Francisco.

Author

Faridah Amiratul

View all posts

View all posts


Ronaldo minta wartawan jangan tanya rakan pasukan mengenai wawancara baru-baru ini

ISTANBUL: Cristiano Ronaldo meminta wartawan usah bertanya kepada pemain Portugal mengenai temu bual baru-baru ini.

“Saya tidak risau dengan pendapat orang lain. Saya bercakap apabila saya rasa perlu untuk bercakap,” kata Ronaldo pada satu sidang akhbar pada Isnin.

Bintang bola sepak itu menjadi tumpuan media susulan wawancara dengan wartawan Britain Piers Morgan. Pada wawancara itu beliau mendakwa pengurus Manchester United Erik ten Hag cuba memaksanya meninggalkan kelab dan pemain itu berasa “dikhianati”.

“Tolong, jangan tanya pemain tentang saya – tanya tentang Piala Dunia,” kata penyerang sensasi berusia 37 tahun itu.

Selepas wawancara itu, poster Ronaldo di luar Old Trafford dilaporkan telah diturunkan, lapor Agensi Anadolu.

Pasukan Portugal akan menentang Ghana dalam perlawanan pembukaan Kumpulan H di Stadium 974 di Doha, Qatar pada Khamis.

Ronaldo, pemenang Ballon d’Or lima kali, berada dalam tugasan kedua di Manchester United selepas bermain untuk Real Madrid dan Juventus selama beberapa musim. – BERNAMA


Pengkid buat umrah pakai ihram, guna visa pelancong

KUALA LUMPUR: Sebelum ini banyak pihak yang bersuara apabila membabitkan usahawan kontroversi, Muhammad Sajad atau dikenali Nur Sajat menunaikan umrah dengan berpakaian telekung wanita.

Kini, tular pula seorang pengkid (wanita berperwatakan seperti lelaki) yang menunaikan umrah dengan berpakaian ihram (pakaian yang dipakai lelaki ketika menunaikan haji dan umrah).

Perkara itu didedahkan seorang pengguna Twitter, Aliya Mansor memberitahu bahawa bekas ‘teman lelaki’nya itu telah pergi mengerjakan umrah dengan memakai pakaian ihram.

Terdahulu, Aliya pernah tular selepas pendedahannya ditipu seorang pengkid yang mengaku dirinya sebagai lelaki tulen.

Menerusi perkongsian Aliya, perbuatan wanita itu terbongkar apabila ada followersnya di Instagram memaklumkan bahawa teman lelakinya itu sebenarnya seorang perempuan walaupun wanita itu menafikannya sambil mengatakan dia seorang doktor yang menetap di Arab Saudi.

Aliya mendakwa yang wanita berkenaan telah mengerjakan umrah dengan menggunakan visa pelancong dan memasuki Arab Saudi melalui Riyadh.

Dalam pada itu, Presiden Srikandi Malaysia, Datuk Norashikin Abd Ghani berkata, walaupun mengikut mazhab di Arab Saudi tidak batal wuduk apabila bersentuh lelaki perempuan walaupun bukan mahram ketika tawaf tetapi isu berkenaan sensitif di kalangan umat Islam negara ini.

“Sudah beberapa kes berlaku, saya tidak faham bagaimana ejen umrah dan haji boleh bawa golongan transgender menunaikan ibadah di sana.

“Saya juga tidak faham bagaimana pihak berkuasa agama di Arab Saudi tidak teliti isu-isu seperti ini, saya tidak tahu apa tindakan mereka terhadap isu transgender menunaikan ibadah.

“Jika ada kesalahan ejen yang melepaskan golongan ini ke Tanah Suci elok ditarik semula lesen mereka,” katanya.

Terdahulu, bekas Menteri Agama dan bekas Mufti Wilayah Persekutuan, Dr Zulkifli Mohamad Al Bakri sebelum ini menulis di Twitternya memberitahu tidak batal wuduk jika sentuh tanpa syahwat pada ketika sesak semasa tawaf, sebagaimana pandangan mazhab Syafie.

Author

Tun Puteh Wanti

View all posts

View all posts


PRN: Kerjasama BN-PH belum ada kata putus – Tok Mat

CYBERJAYA: Barisan Nasional (BN) dan Pakatan Harapan (PH) masih belum membuat sebarang perbincangan sama ada untuk bekerjasama atau sebaliknya dalam Pilihan Raya Negeri (PRN).

Timbalan Pengerusi Barisan Nasional (BN), Datuk Seri Mohamad Hasan tidak mahu mengulas panjang berhubung perkara itu dan hanya menyerahkan kepada parti sebelum sebarang keputusan dimuktamadkan.

“Biar parti berbincang antara parti. Saya tak nak komen sebab parti belum berbincang apa- apa lagi,” katanya seperti dilapor Kosmo hari ini.

Ahli Parlimen Rembau itu berkata demikian ketika menghadiri Hari Bertemu Pelanggan Pertubuhan Peladang Kawasan (PPK) Rembau di Dewan Agora, pada Khamis.

Beliau mengulas isu berkenaan susulan media bertanya mengenai kenyataan Menteri Besar Negeri Sembilan yang juga Pengerusi PH Negeri, Datuk Seri Aminuddin Harun menzahirkan keyakinan untuk memenangi PRN sekiranya terdapat kerjasama dengan BN, semalam.

Untuk rekod, DUN Negeri Sembilan ketika ini diwakili 20 ahli PH dan 16 BN daripada keseluruhan 36 kerusi pada Pilihan Raya Umum ke-14 (PRU14).

Author

Diyana Rahip

View all posts

View all posts


GRS sertai Kerajaan Perpaduan – PM Anwar

CYBERJAYA: Perdana Menteri, Datuk Seri Anwar Ibrahim memaklumkan Gabungan Rakyat Sabah (GRS) akan menyertai Kerajaan Perpaduan dan akan menyokong kepimpinannya.

Menurut Anwar, pengesahan itu dibuat setelah beliau menerima panggilan telefon daripada Ketua Menteri Sabah, Datuk Seri Hajiji Noor, pada Khamis.

Beliau berkata demikian kepada pemberita di Medan Selera Presint 8, Putrajaya, pada Jumaat.

Terdahulu, Anwar juga turut mendakwa, beliau telah meraih sokongan dua per tiga majoriti di kalangan ahli Parlimen di Dewan Rakyat.

Author

Mohamad Fitri Hazim Hazam

View all posts

View all posts


Bajet 2023 bukan pembentangan sia-sia – Khairy

KUALA LUMPUR: Menteri Kesihatan Khairy Jamaluddin menyifatkan Bajet 2023 yang dibentangkan Jumaat lepas bukan satu perkara sia-sia walaupun pembubaran Parlimen diumumkan semalam.

Beliau berkata belanjawan itu adalah komitmen Perdana Menteri Datuk Seri Ismail Sabri Yaakob yang akan dibawa semula ke persidangan Dewan Rakyat selepas Pilihan Raya Umum Ke-15 (PRU15) sekiranya Barisan Nasional (BN) memerintah semula.

“Saya tidak anggap ia sia-sia sebaliknya ia adalah apa yang akan dibawa semula ke Dewan Rakyat selepas Pilihan Raya Umum nanti sekiranya mandat diberikan semula kepada Datuk Seri Ismail Sabri.

“Jadi rakyat tahu bahawa inilah yang akan dibawa semula oleh Datuk Ismail Sabri sebagai calon Perdana Menteri bagi BN sekiranya mendapat mandat daripada rakyat.

“Semua yang ada dalam pembentangan Menteri Kewangan itu adalah perbelanjaan yang sudah diperuntuk. Ia bukan manifesto berdasarkan janji-janji yang tidak diperuntuk, itu beza antara belanjawan dan manifesto,” katanya.

Khairy berkata demikian pada sidang media selepas Perasmian Seminar Pengurusan Bencana dan Pelancaran Buku ‘An Overview of Disaster Life Support In Disaster Management’ di Pusat Dagangan Dunia Kuala Lumpur hari ini.

Beliau mengulas kenyataan Ketua Penerangan Perikatan Nasional Datuk Seri Mohamed Azmin Ali yang menyifatkan pembentangan Bajet 2023 hanya sia-sia apabila Parlimen dibubar sebelum ia diluluskan. – BERNAMA


Lapan pengikut ajaran The Ahmadi sertai perhimpunan LGBT ditahan

KUALA LUMPUR: Lapan lelaki ditahan disyaki menyertai perhimpunan mempunyai unsur lesbian, gay, biseksual dan transgender (LGBT) di hadapan pusat beli belah Sogo, di sini, Sabtu lalu.

Ketua Polis Kuala Lumpur, Datuk Mohd Shuhaily Mohd Zain berkata, kesemua suspek berusia 18 hingga 56 tahun terbabit ditahan pada hari sama.

“Suspek yang menyertai perhimpunan mengatakan di Malaysia ini hak-hak LGBT disekat… mereka melaungkan ‘down syariah court’ sambil memegang kain rentang.

“Hasil siasatan mendapati mereka ini ahli The Ahmadi Religion of Peace and Light dan kebanyakan yang ditahan sudah menyertai kumpulan itu hampir dua tahun,” katanya pada sidang media di Ibu Pejabat Polis Kontinjen (IPK) Kuala Lumpur, di sini, hari ini.

Menurutnya, salah seorang suspek baru sahaja ditahan kerana mengedarkan risalah berkaitan kepercayaan mereka di sebuah masjid di sekitar Putrajaya dua minggu lalu.

Ditanya berkenaan status fahaman kumpulan itu, Mohd Shuhaily berkata, perkara itu perlu diputuskan oleh Jabatan Agama Islam Wilayah Persekutuan (JAWI).

Katanya, kesemua suspek direman selama sehari bagi membantu siasatan mengikut Seksyen 186 Kanun Keseksaan, Seksyen 14 Akta Kesalahan-Kesalahan Kecil 1955 dan Seksyen 9(5) Akta Perhimpunan Aman 2012.

“Kesemua suspek sudah dibebaskan dengan jaminan polis… siasatan masih dijalankan,” katanya.

Terdahulu Harian Metro melaporkan, Polis Diraja Malaysia (PDRM) sudah membuka kertas siasatan berhubung perhimpunan terbabit.

Kejadian itu mendapat perhatian ramai selepas satu video berdurasi 48 saat memaparkan beberapa lelaki memegang plakad menyokong LGBT dimuat naik seorang pengguna Tik Tok semalam.

Author

Media Variasi

View all posts

View all posts


Dakwaan Hamzah simpan fail pemimpin satu perkara serius – Ramkarpal

KUALA LUMPUR: Kenyataan Ketua Pembangkang, Datuk Seri Hamzah Zainudin yang mendakwa beliau menyimpan banyak fail mengenai pemimpin lain semasa menjadi Menteri Dalam Negeri sebelum ini merupakan satu perkara yang serius dan perlu diambil perhatian sewajarnya.

Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh berkata, siasatan terhadap perkara itu hanya boleh dibuat sekiranya terdapat laporan polis untuk membuka kertas siasatan.

“Memandangkan kenyataan itu saya percaya baru dibuat semalam dan dalam tempoh singkat tersebut saya rasa untuk memulakan siasatan sudah tentunya satu laporan polis boleh dibuat atau mana-mana pegawai SPRM boleh buat (laporan).

“Saya percaya itu amalan biasa yang boleh dilakukan,” katanya katanya ketika menggulung perbahasan Rang Undang-undang Perbekalan 2023 peringkat jawatankuasa bagi jabatan itu, di Dewan Rakyat, hari ini.

Beliau berkata demikian bagi menjawab pencelahan Gobind Singh Deo (DAP-Damansara) yang ingin tahu adakah terdapat siasatan terhadap kenyataan Ahli Parlimen Larut itu yang didakwanya merupakan salah guna kuasa.

Semalam, Hamzah dalam wawancara dengan sebuah akhbar berbahasa Inggeris, mendakwa beliau mempunyai banyak fail pemimpin lain dan boleh menggunakannya untuk menentang mereka.

Dalam pada itu, Ramkarpal berkata, Suruhanjaya Pencegahan Rasuah Malaysia (SPRM) telah membuka 33 kertas siasatan terhadap penyelewengan dana Unit Transformasi Masyarakat India Malaysia (MITRA) dengan sepanjang 2021 dan 2022 sebanyak 10 kes telah dituduh di mahkamah di seluruh negara.

“Siasatan kes ini masih diteruskan dengan beberapa kertas siasatan dalam tindakan arahan lanjut Timbalan Pendakwa Raya di samping beberapa tindakan turut diambil termasuk pelucutan dan pemeriksaan terhadap kelemahan sistem dan prosedur berkenaan dana MITRA,” katanya.

Sementara itu, Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali berkata, cadangan untuk menaiktarafkan Bahagian Hal Ehwal Sabah dan Sarawak di bawah jabatan itu sebagai sebuah kementerian perlu mengambil kira pelbagai pertimbangan.

Ini termasuk mengambil kira dasar kerajaan hari ini yang tidak ingin melihat terlalu banyak kementerian diwujudkan selain melihat kepada kewujudan Akta Fungsi-Fungsi Menteri 1969 yang fungsinya adalah untuk mengurus dan mengawal selia perkara berkaitan Perjanjian Malaysia 1963 (MA63).

“Di bawah MA63 ini, pelbagai isu dibangkitkan sebenarnya menyeluruh, banyak kementerian menjadi ‘care taker’, contohnya berhubung kegiatan pertanian laut dalam di bawah Kementerian Pertanian dan Kementerian Sumber Asli, Alam Sekitar dan Perubahan Iklim (NRECC) menguruskan kawal selia elektrik dan tenaga.

“Jadi perlu juga ambil kira perkara ini kerana akhirnya Bahagian Hal Ehwal Sabah dan Sarawak ini menyelaraskan keputusan yang melibatkan menteri berkenaan yang mempunyai fungsi masing-masing,” katanya ketika menggulung perbahasan Rang Undang-Undang Perbekalan 2023 peringkat jawatankuasa itu.

Dewan Rakyat kemudian meluluskan peruntukan Rang Undang-undang Perbekalan 2023 peringkat Jawatankuasa bagi Jabatan Perdana Menteri (JPM) sebanyak RM5.7 bilion melalui undi suara majoriti.

Belanjawan itu merupakan sejumlah RM5,776,409,900 peruntukan anggaran perbelanjaan mengurus di bawah JPM, antaranya, melibatkan Parlimen Malaysia (RM166,731,200), Suruhanjaya Pilihan Raya (RM65,543,300) dan Suruhanjaya Perkhidmatan Awam (RM42,380,200).

Rang Undang-Undang Perbekalan 2023, yang merupakan belanjawan pertama di bawah kepimpinan Perdana Menteri, Datuk Seri Anwar Ibrahim, kemudian diluluskan di peringkat dasar pada 9 Mac setelah dibahaskan selama enam hari bermula 27 Feb lepas dan sesi penggulungan oleh setiap kementerian.

Belanjawan 2023, yang dibentangkan Anwar, pada 24 Feb lepas, memperuntuk sejumlah RM388.1 bilion dengan RM289.1 bilion untuk belanja mengurus dan RM99 bilion untuk belanja pembangunan termasuk RM2 bilion simpanan luar jangka.  – BERNAMA


KKDW tekad pastikan tiada keciciran dalam kalangan lepasan SPM – Zahid

Timbalan Perdana Menteri merangkap Menteri Kemajuan Desa dan Wilayah, Datuk Seri Dr Ahmad Zahid Hamidi berkata, ia merupakan sebahagian daripada tanggungjawab KKDW untuk membangunkan sosioekonomi masyarakat luar bandar.

“Kita (KKDW) perlu pastikan tiada sesiapa yang ‘tercicir’ (dalam pendidikan),” katanya ketika berucap pada Majlis Konvokesyen ke-19 Universiti Kuala Lumpur (UniKL) di Pusat Dagangan Dunia di sini, hari ini.

Katanya, beliau juga mahukan supaya pelajar institusi di bawah kementerian berkenaan khususnya dalam bidang berkaitan Pendidikan Teknikal dan Latihan Vokasional (TVET), diberi peluang melanjutkan pelajaran ke peringkat lebih tinggi.

“Jangan ada prasangka bahawa mereka dianggap drop out atau tercicir dalam bidang akademik dan masuk ke bidang TVET ini, tiada peluang dan masa depan. UniKL telah membuktikan bahawa mereka adalah aset negara dan mampu untuk cemerlang,” katanya.

Zahid berkata, pada masa ini, 280 alumni UniKL dari 2016 hingga tahun lepas bekerja di 24 negara, sekali gus membuktikan graduan UniKL diiktiraf dunia serta menyumbang kepada usaha kerajaan untuk melahirkan masyarakat berpendapatan tinggi daripada bidang TVET.

Pada Majlis Konvokesyen ke-19 UniKL yang bermula hari ini hingga 14 Februari, beliau yang juga Pro Canselor UniKL menyampaikan ijazah doktor falsafah, sarjana, sarjana muda, diploma dan sijil serta anugerah pelajar terbaik kepada beberapa graduan bagi tahun 2022.

Majlis konvokesyen UniKL kali ini meraikan 5,834 graduan yang antaranya merangkumi 23 graduan ijazah doktor falsafah, 151 graduan ijazah sarjana, 4,299 graduan ijazah sarjana muda dan 1,360 graduan diploma.

Turut hadir pada majlis berkenaan ialah Timbalan Menteri Kemajuan Desa dan Wilayah,  Datuk Rubiah Wang; Ketua Setiausaha KKDW, Datuk Seri Ramlan Harun dan Presiden UniKL, Datuk Dr Roziah Omar.

Sementara itu ketika ditemui pemberita, Zahid berkata, pihaknya menyasarkan kebolehpasaran graduan UniKL tahun 2022 mencapai lebih 98 peratus pada tahun ini.

“Tahun lepas kita dapati (kebolehpasaran graduan UniKL) adalah 97.1 peratus dan tahun 2020, 96.1 peratus,” kata beliau.

Menurutnya kebolehpasaran UniKL melebihi 90 peratus kerana ia menawarkan pelbagai kursus berkaitan TVET memandangkan kebanyakan pasaran kini memerlukan tenaga yang mendapat latihan kemahiran dalam bidang berkenaan. – BERNAMA


167 mangsa banjir ditempatkan di tiga PPS di Kedah

ALOR SETAR: Tiga pusat pemindahan sementara (PPS) dibuka di Kedah malam tadi bagi menempatkan 167 mangsa yang terjejas akibat banjir di daerah Padang Terap dan Kubang Pasu.

Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah, Mejar (PA) Muhammad Suhaimi Mohd Zain berkata, kesemua mangsa yang terlibat terdiri daripada 51 keluarga dari dua daerah berkenaan.

“Dua PPS telah dibuka di daerah Padang Terap pada pukul 11.46 malam iaitu di Sekolah Kebangsaan (SK) Tualak yang menempatkan 43 orang daripada 15 keluarga manakala di SK Perik pula 33 orang daripada lapan keluarga berlindung di situ

“Hujan berterusan sejak 5 petang semalam telah menyebabkan paras air Sungai Janing meningkat dan menyebakan tiga kampung terjejas iaitu Kampung Perik, Kampung Labi dan Kampung Bendang Raja,” katanya dalam satu kenyataan, hari ini.

Sementara itu, beliau berkata di daerah Kubang Pasu, satu PPS iaitu SK Binjai dibuka pada pukul 10.30 malam bagi menempatkan 91 orang daripada 28 keluarga dari Kampung Telok, Kampung Bendang Dalam dan Kampung Tanjung. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Belum masa Nidzam Jamil galas tugas pulih imej Selangor FC – Khalid Ali

KUALA LUMPUR: Legenda bola sepak negara dan bekas pemain Selangor Khalid Ali berpandangan, belum tiba masanya Mohd Nidzam Jamil diberi tanggungjawab menggalas tugas memulihkan semula imej skuad Gergasi Merah.

Khalid berpendapat Nidzam yang kini merupakan pengendali interim Selangor, perlukan masa untuk beliau benar-benar bersedia memikul tanggungjawab berat meletakkan juara Piala Malaysia sebanyak 33 kali itu, kembali ke landasan yang betul bagi mencabar kejuaraan.

“Dia (Nidzam) jurulatih yang baik dan mempunyai rekod baik, tetapi dia masih perlu menimba pengalaman. Saya cadangkan Selangor supaya lihat kepada jurulatih yang berpengalaman dan dibantu oleh Nidzam.

“Saya rasakan Selangor perlu mempertimbangkan untuk melantik jurulatih tempatan yang berkualiti dan mampu membimbing Selangor, bukan jurulatih dari luar negara,” katanya ketika dihubungi Bernama baru-baru ini.

Khalid yang memenangi pelbagai kejuaraan sewaktu menyarung jersi Selangor pada era 70-an dan 80-an berkata Datuk Ong Kim Swee, Tan Cheng Hoe, Datuk K. Rajagobal, Datuk Dollah Salleh dan Datuk Zainal Abidin Hassan, antara nama jurulatih tempatan yang dirasakan layak membimbing Selangor.

Sebagai rekod, Nidzam yang dilantik sebagai Penolong Ketua Jurulatih Selangor bagi musim 2022, memikul tugas sebagai pengendali interim selepas peletakan jawatan Michael Feichtenbeiner awal bulan ini, susulan prestasi buruk pasukan.

Bagaimanapun, pasukan bimbingan bekas pemain kebangsaan itu tewas dalam dua perlawanan pertamanya sebagai pengendali interim masing-masing kepada Terengganu FC (TFC) 0-2 dan Petaling Jaya (PJ) City FC 0-1 di laman sendiri, bulan ini.

Nidzam mempunyai rekod kerjaya kejurulatihan yang baik, apabila menjadi antara jurulatih termuda memenangi kejohanan peringkat kebangsaan seperti membawa kelab Suruhanjaya Perkhidmatan Awam Putrajaya (SPA Putrajaya), muncul juara Liga FAM pada 2012, ketika beliau berusia 32 tahun.

Selepas SPA Putrajaya, beliau pernah menjadi jurulatih AirAsia FC dalam Liga FAM dan membimbing pasukan Universiti Malaysia pada Sukan Universiti Dunia Musim Panas di Taiwan pada 2017.

Nidzam juga pernah dilantik sebagai penolong ketua jurulatih Felda United FC, sebelum dinaikkan pangkat menjadi Ketua Jurulatih pada November 2018.

Berikutan prestasi buruk musim 2022, Selangor kini menghuni tangga kesembilan Liga Super dengan mengumpul 16 mata daripada 15 perlawanan, selain tersingkir di separuh akhir Piala FA di tangan TFC. Selangor juga melalui kemarau kejuaraan enam tahun selepas memenangi Piala Malaysia 2015. – BERNAMA


Bolehkah kita bergantung dengan GEG?

UNDANG-UNDANG baharu yang telah menarik perhatian orang ramai ialah undang-undang GEG, yang juga dikenali sebagai Generational End Game. Tujuan undang-undang ini adalah untuk memastikan penggunaan tembakau dapat dikurangkan dan dihentikan secara keseluruhannya.

Pandangan yang mempertikaikan telah diberikan oleh pihak berkuasa dan orang ramai, namun kerajaan belum lagi memberi kenyataan akhir mereka berkaitan dengan undang-undang yang mereka cuba laksanakan. Dalam artikel ini, saya ingin berkongsi pendapat peribadi saya tentang apa yang boleh dilakukan oleh kerajaan serta bagaimana kita boleh mempertimbangkan pendapat orang ramai.

Tidak boleh kita nafikan bahawa pengambilan tembakau adalah perkara yang serius dalam masyarakat hari ini. Walaupun ia tidak didokumenkan dalam undang-undang seperti yang didokumentasikan melalui pengalaman ramai, kebanyakan perokok mula merokok pada usia 14 hingga 15 tahun disebabkan oleh pengaruh rakan sebaya.

Ini adalah masalah kritikal kerana merokok mempunyai kesan-kesan yang berbahaya. Kesan-kesan tersebut boleh menyebabkan masalah kesihatan dan kehidupan yang menjadi penghalang kepada kemajuan seseorang individu apabila perokok bertambah usia. Namun, mengapakah pelaksanaan GEG ini dipertikaikan di kalangan pihak berkuasa dan orang ramai?

Pertama sekali, perlu kita setujui bahawa perang terhadap bahan-bahan yang memudaratkan tidak pernah berjaya di mana-mana negara. Sebabnya, apabila sesuatu bahan itu diharamkan, tiada garis panduan yang diberikan oleh pakar tentang bahayanya bahan tersebut. Sebagai contoh, perang terhadap dadah yang berlaku di Amerika hanya meningkatkan penggunaan dadah di kalangan rakyat mereka. Kematian dan kadar jenayah juga meningkat. Ini kerana orang ramai menggunakan bahan-bahan yang memudaratkan mereka tanpa kawalan daripada kerajaan.

Kebanyakan institusi kesihatan kerajaan dan swasta bersetuju dengan pelaksanaan GEG. Mereka percaya bahawa mencari jalan untuk menghentikan penggunaan tembakau secara berterusan boleh bantu dalam mengurangkan sebarang isu kesihatan pada masa hadapan yang akan memberi kesan kepada jangka hayat rakyat Malaysia. Walaupun kritikan mereka adalah benar, perlu diingat bahawa pelaksanaan GEG sebagai undang-undang tidak cukup untuk menghentikan perokok berantai daripada merokok. Ini adalah pendirian semasa semua profesional di luar sana. Perlu ada kaedah yang kukuh yang merangkumi sektor-sektor lain, bergabung bersama untuk membendung jumlah penggunaan tembakau tanpa mengejutkan orang ramai secara umum.

Keputusan yang dibuat oleh kerajaan boleh membawa impak yang besar kepada generasi masa depan negara ini. Sekiranya merokok boleh dihentikan, secara beransur-ansur atau serta-merta, tanpa menyusahkan orang ramai, maka ia adalah lampu hijau yang akan memuaskan hati orang ramai dalam jangka masa panjang. Walau bagaimanapun, jika ia akan menyebabkan kekacauan dan ketidakpuasan hati dalam kalangan orang ramai, pembuat keputusan harus menyemak semula laluan mereka untuk kebaikan rakyat dalam jangka masa yang panjang.

Mahathir Mohd Rais
Ketua Penerangan Perikatan Nasional (PN) Wilayah Persekutuan

*Tulisan ini adalah pendapat peribadi penulis dan tidak mencerminkan pendirian MEDIA VARIASI

Author

Media Variasi

View all posts

View all posts


Guna cek palsu, bekas pembantu tadbir Felda dipenjara, denda

KUANTAN: Mahkamah Sesyen di sini hari ini memerintahkan bekas pembantu tadbir di Felda Jengka 12 Melor di Maran, dipenjarakan selama 115 bulan selepas beliau mengaku bersalah atas 10 pertuduhan menggunakan cek palsu bernilai RM64,734, dua tahun lepas.

Hakim Datuk Ahmad Zamzani Mohd Zain juga memerintahkan tertuduh Mohd Azlan Jainal, 36, yang beralamat di Bahau, Negeri Sembilan, menjelaskan denda RM68,500 atau jika gagal, dipenjara selama 29 bulan.

Pada prosiding itu, Ahmad Zamzani menjatuhkan hukuman penjara antara lapan, 10, 12 dan 13 bulan bagi setiap pertuduhan, namun semua hukuman tersebut diarahkan berjalan serentak mulai hari ini.

Tertuduh didakwa melakukan kesalahan itu antara 26 Mac 2021 hingga 30 April tahun sama di sebuah bank di Bandar Tun Abdul Razak, Maran, melibatkan nilai antara RM6,436 dan RM7,000.

Pertuduhan dibuat di bawah Seksyen 471 Kanun Keseksaan yang boleh dihukum mengikut Seksyen 467 kanun sama yang memperuntukkan hukuman penjara hingga 20 tahun dan denda, jika sabit kesalahan.

Fakta kes menyatakan tertuduh menggunakan buku cek milik Felda Jengka 12 Melor yang diamanahkan kepadanya, dengan mengeluarkan cek atas nama diri sendiri selepas meniru tandatangan pengurus dan penyelia Felda tersebut, kononnya bagi tujuan pembayaran khairat kematian kepada waris peneroka.

Wang itu dikreditkan ke akaun tertuduh yang bekerja di Felda itu sejak 2012 sebelum terbongkar setelah  beliau ditukarkan ke Perak pada Mei 2021, apabila pengganti tertuduh menyedari kehilangan cek pada buku cek itu.

Semasa merayu hukuman diringankan, tertuduh dengan panjang lebar mendakwa ia adalah untuk ‘kebajikan dan keselesaan pejabat’ selain bagi menyertai Anugerah Keceriaan Kampung Felda di peringkat kebangsaan.

Antara lain, bapa kepada empat orang anak itu mendakwa ia digunakan untuk membeli meja, mesin mengira wang dan meja komputer, selain membaiki pendingin hawa serta lampu yang terbakar dan menambah baik jeriji besi di pejabat.

“Saya tidak gunakan wang itu untuk kegunaan peribadi seperti membayar hutang pelajaran dan koperasi atau menyelesaikan tunggakan bil telefon atau langganan siaran televisyen yang kini sudah disenaraihitamkan.

“Saya rayu hukuman ringan supaya kawan saya yang menjadi penjamin dalam hutang saya tidak terbeban kerana mereka adalah B40 selain pinjaman perumahan saya baru diluluskan,” katanya.

Bagaimanapun Timbalan Pendakwa Raya Suruhanjaya Pencegahan Rasuah Malaysia (SPRM) Rifah Izzati Abdul Mutalif memohon hukuman setimpal atas alasan matlamat tidak menghalalkan cara tertuduh yang mengambil kesempatan mendapatkan wang dengan jalan pintas. – BERNAMA


Pembentukan Kabinet: BN Sabah rasa terpinggir

CYBERJAYA: Pengerusi Barisan Nasional (BN) Sabah, Datuk Seri Bung Moktar Radin menzahirkan kekecewaan terhadap pengumuman barisan Kabinet baharu oleh Perdana Menteri, Datuk Seri Anwar Ibrahim malam tadi berikutan tiada seorang pun Ahli Parlimen BN Sabah yang dilantik sebagai menteri penuh bagi mewakili negeri itu.

Beliau menyifatkan keputusan Anwar seolah-olah meminggirkan BN Sabah yang mempunyai tujuh Ahli Parlimen selain menjadi penyokong terawal kepada pelantikan beliau sebagai Perdana Menteri Ke-10.

“Pembentukan Kabinet baharu Kerajaan Perpaduan Persekutuan ini nampaknya menyaksikan Sabah dipinggirkan dalam perlantikan portfolio khususnya wakil daripada BN Sabah yang memberikan komiten awal bersama BN Pusat untuk menyokong Pakatan Harapan menjadi kerajaan dan Datuk Seri Anwar Ibrahim sebagai calon Perdana Menteri.

“Tiada seorang pun daripada tujuh Ahli Parlimen BN dilantik sebagai menteri penuh.

“Jumlah itu juga dilihat tidak seimbang berbanding negeri jiran, Sarawak yang mendapat lima portfolio termasuk jawatan Timbalan Perdana Menteri (TPM) kedua”, katanya dalam satu kenyataan media pada Sabtu.

Pada masa sama, Bung turut menyifatkan perlantikan Datuk Ewon Benedick sebagai Menteri Pembangunan Usahawan dan Koperasi, dan Datuk Armizan Mohd Ali (Menteri di Jabatan Perdana Menteri (Hal Ehwal Sabah Sarawak)) bagi mewakili negeri itu sebagai tidak seimbang.

Perkara itu berikutan terdapat perbandingan ketara dengan Sarawak yang diberikan lima portfolio kementerian termasuk Timbalan Perdana Menteri (TPM).

Bagaimanapun Bung berharap keputusan Anwar itu tidak bermaksud meminggirkan Sabah dalam aspek pembangunan khususnya membabitkan isu berkaitan pelaksanaan projek infrastruktur di negeri itu.

“Kita tidak mahu Sabah sekali lagi dipinggirkan dalam aspek pembangunan terutama pelaksanaan projek infrastruktur yang penting untuk kemudahan rakyat negeri ini.

“Projek Lebuhraya Pan Borneo Sabah umpamanya mesti diteruskan dan dipercepatkan. Kita tidak mahu melihat projek ini sekali lagi tergendala seperti yang berlaku ketika PH menjadi kerajaan pada 2018,” ujarnya.

Terdahulu, pengumuman kabinet Kerajaan Persekutuan yang baharu menyaksikan Sabah diberikan dua portfolio kementerian apabila Datuk Ewon Benedick dilantik sebagai Menteri Pembangunan Usahawan dan Koperasi, manakala Datuk Armizan Mohd Ali sebagai Menteri di Jabatan Perdana Menteri (Hal Ehwal Sabah Sarawak).

Author

Diyana Rahip

View all posts

View all posts